Κόσμημα το Εκθεσιακό Κέντρο της Κάρλας\nΤελευταία ενημέρωση: 2018-10-09, 18:29:14\nΠαρέχει πλούσιες πληροφορίες για τη γεωμορφολογική εξέλιξη και προτείνει βιωματικές εμπειρίες\nΕκθεσιακό Κέντρο κόσμημα είναι το Μουσείο Φυσικής Ιστορίας και Πολιτισμού της λίμνης Κάρλας στα Κανάλια που εγκαινιάστηκε την περασμένη Παρασκευή στο πλαίσιο των εκδηλώσεων για την επαναδημιουργία της λίμνης Κάρλας.\nΟι επισκέπτες της έκθεσης θα ανακαλύψουν τη γεωμορφολογική εξέλιξη της λίμνης και τη θαυμαστή βιοποικιλότητά της, θα συνδέσουν την παρουσία της με αρχαίους μύθους, νεότερους θρύλους και ιστορικά γεγονότα.\nΈνας από αυτούς τους μύθους είναι και αυτός του Ηταύρου, «του τέρατος της λίμνης», που είναι ένα από τα εννέα είδη ερωδιών που απαντώνται στη χώρα μας, με τον εντυπωσιακό κρυπτικό χρωματισμό του που τον καθιστά σχεδόν αθέατο. Ιδιαίτερη είναι και η συμπεριφορά του. Κινείται μέσα στο έδαφος παραμένοντας καλά καλυμμένος από την υγρότοπη βλάστηση και πολύ σπάνια πετάει για να αλλάξει τόπο. Είναι είδος μεταναστευτικό. Συναντάται στο έλος της Λάμιας, στο εθνικό πάρκο Στροφυλιάς Κοτυχίου και την περιοχή Ψαθοτόπι στον βόρειο Αμβρακικό όπου το είδος αποτελεί έμβλημα. Εκεί μπορεί κανείς να ακούσει και το αναπαραγωγικό κάλεσμα ένα «μουγκανητό».\nΑυτό τον ήχο άκουγαν και οι κάτοικοι της Κάρλας την εποχή που φώλιαζε και αναπαραγόταν εκεί και επειδή δεν είχε τύχει να δουν αυτό το τόσο κρυπτικό πουλί τη στιγμή που παρήγαγε δημιουργήθηκαν παραδόσεις και φανταστικές εξηγήσεις για ένα θηρίο που κρύβεται στα έλη και μουγκρίζει σαν βόδι. Έτσι δημιουργήθηκε ο θρύλος για το στοιχείο της φύσης. Σκορπούσε φόβο και ήταν κακός οιωνός που προμήνυε θανάτους, επιδημίες, σιτοδείες και πολέμους.\nΟι επισκέπτες θα ενημερωθούν για τα είδη των ψαριών που εντοπίζονται μέσα στη λίμνη, τον κυπρίνο, το τσιρόνι, την κοκκινοφτέρα, το θεσσαλόσιρκο, την πεταλούδα, το γλήνι, το χέλι κ.ά.\nΗ λίμνη Κάρλα ήταν κάποτε πλούσιος ψαρότοπος. Τα καρλιώτικα ψάρια όπως πλατίτσες, καραπλατίτσες, σαζάνια, ήταν μεγάλα ιδιαίτερα νόστιμα και φημισμένα. Η αλιευτική ζωή της λίμνης ήταν πάνω από 200 τόνους.\nΈτσι στο Εκθεσιακό Κέντρο οι επισκέπτες θα γνωρίσουν την οικονομία και τον πολιτισμό λίμνης και θα ακούσουν ήχους του φυσικού περιβάλλοντός της και τραγούδια των κατοίκων της μέσα από το φακό των φωτογραφιών και τη ματιά των περιηγητών.\nΟι εκθεσιακές ενότητες παρουσιάζονται σε δύο αίθουσες όπου αποτυπώνονται αφενός η φυσική ιστορία της λίμνης και του βουνού και αφετέρου η ζωή των κατοίκων τους τονίζοντας την εξάρτηση του πολιτισμού της περιοχής από το φυσικό της περιβάλλον.\nΗ υπαίθρια έκθεση προτείνει μία βιωματική εμπειρία με τη φυσική αναπαράσταση τμήματος της λίμνης με τις βάρκες και τις καλύβες των ψαράδων.\nΕπισημαίνεται ότι η λίμνη Κάρλα έχει μία μακρά και πλούσια ιστορία. Δημιουργείται πριν από 800.000 χρόνια, κατοικείται από την προϊστορική εποχή, μαρτυρείται στον Όμηρο και στους αρχαίους συγγραφείς.\nΗ λίμνη αποτελεί την πιο εντυπωσιακό υγροβιότοπο σε ολόκληρη την Ελλάδα, αποξηραίνεται ολοκληρωτικά και εξαφανίζεται στα μέσα της δεκαετίας του ’60. Σήμερα με τα νέα τεχνικά και περιβαλλοντικά έργα δημιουργίας ταμιευτήρα και τεχνητού υγροτόπου αποκαθίσταται σε αξιόλογο βαθμό υδρολογικά και βιολογικά ως πλούσιο ενδιαίτημα άγριας ζωής, ορνιθοπανίδας και ιχθυοπανίδας.\nΤο Κέντρο Πληροφόρησης στο Στεφανοβίκειο\nΕπισημαίνεται ότι στον Δήμο Ρήγα Φεραίου λειτουργεί και Κέντρο Πληροφόρησης για τη λίμνη Κάρλα, το οποίο υποδέχεται τους επισκέπτες στην περιοχή με μία έκθεση που αφηγείται την ιστορία αναδημιουργίας της λίμνης μετά την αποξήρανσή της στα μέσα της δεκαετίας του 1960.\nΤο Κέντρο Πληροφόρησης παρουσιάζει τους στόχους του μεγάλου έργου επανασύστασης της λίμνης Κάρλας που ξεκίνησε αρχές του 2000 και εξηγεί τα τεχνικά και περιβαλλοντικά του έργα.


Αεροπορικά από Κοπεγχάγη για Σιμπίου από 97 € | Skyscanner\nΑεροπορικά από Κοπεγχάγη για Σιμπίου\nΣτοιχεία πτήσης Κοπεγχάγη για Σιμπίου\nΠοια είναι η καλύτερη τιμή για μετ' επιστροφής πτήση από Κοπεγχάγη προς Σιμπίου;\nΗ καλύτερη τιμή που βρήκαμε στην Skyscanner για αεροπορικό εισιτήριο από Κοπεγχάγη προς Σιμπίου είναι 97 €. Βρήκαμε αυτή την τιμή συγκεντρώνοντας διαφορετικούς μεταφορείς και είναι η φθηνότερη τιμή για ολόκληρο το μήνα.\nΠοια είναι η διάρκεια της πτήσης από Κοπεγχάγη προς Σιμπίου;\n2ώρες 20λεπτά είναι η μέση διάρκεια πτήσης από Κοπεγχάγη προς Σιμπίου.\nΠόσες αεροπορικές εταιρείες πραγματοποιούν απευθείας πτήσεις από Κοπεγχάγη προς Σιμπίου;\nΥπάρχει μία αεροπορική εταιρεία που πραγματοποιεί πτήσεις απευθείας από Κοπεγχάγη προς Σιμπίου.\nΠόσες πτήσεις πραγματοποιούνται την εβδομάδα από Κοπεγχάγη προς Σιμπίου;\nΠραγματοποιούνται 2 πτήσεις την εβδομάδα από Κοπεγχάγη προς Σιμπίου, από τον Σεπτέμβριος.\nΔείτε τις πτήσεις από Κοπεγχάγη προς Σιμπίου και βρείτε τα φθηνότερα εισιτήρια με τη Skyscanner\nΗ Skyscanner είναι μία γρήγορη και απλή μηχανή αναζήτησης η οποία συγκρίνει ανάμεσα σε εκατοντάδες πτήσεις όλων των μεγάλων αερογραμμών και ταξιδιωτικών πρακτορείων και βρίσκει για εσάς τις καλύτερες προσφορές και τα πιο φθηνά αεροπορικά εισιτήρια προς Σιμπίου από Κοπεγχάγη.\nΠοια είναι η καλύτερη ημερομηνία για να κλείσετε τα εισιτήρια σας από Κοπεγχάγη προς Σιμπίου?\nΒεβαιωθείτε πως θα εξασφαλίσετε την καλύτερη τιμή για τα αεροπορικά σας εισιτήρια. Βρείτε την κατάλληλη ημερομηνία για να κλείσετε τα εισιτήρια σας από Κοπεγχάγη προς Σιμπίου απλά χρησιμοποιώντας το εργαλείο μας «Η καλύτερη στιγμή για κράτηση».\nΧρήσιμες πληροφορίες πριν την κράτηση των εισιτηρίων σας από Κοπεγχάγη προς Σιμπίου\nΑπόσταση από Σιμπίου προς Κοπεγχάγη\nΧρόνος πτήσης από Σιμπίου προς Κοπεγχάγη\nΠοιες αεροπορικές εταιρείες έχουν τα φθηνότερα αεροπορικά εισιτήρια από Κοπεγχάγη προς Σιμπίου\nΠοιες αεροπορικές εταιρείες πετάνε απευθείας για Σιμπίου από Κοπεγχάγη.\nΚατεβάστε την εφαρμογή της Skyscanner και δείτε αναλυτικά κι εύκολα όλες τις δυνατότητες που σας προσφέρει η Skyscanner για το ταξίδι σας από Κοπεγχάγη προς Σιμπίου.


Η φανέλα με το νούμερο 6 | ANTISPORTS | antinews.gr\nΗ φανέλα με το νούμερο 6\n(Ανανεωμένο) «Δεν υπάρχει μεγαλύτερη τιμή για έναν αθλητή, απ' όταν κρεμά τη φανέλα του η αγαπημένη του ομάδα», δήλωσε ο Νίκος Γκάλης στην αποψινή προς τιμή του εκδήλωση, εμφανώς συγκινημένος.Στα 56 του, τα χρόνια έχουν «γράψει» πάνω του. Κι όμως ο γιος των Ελλήνων μεταναστών από τη Ρόδο, που γεννήθηκε και μεγάλωσε στις ΗΠΑ ,ο κατά κόσμον Νικόλαος Γεωργαλής, υπήρξε ο σημαντικότερος αθλητής όχι μόνο στην ιστορία του ελληνικού μπάσκετ, αλλά ολόκληρου του ελληνικού αθλητισμού.Δεν απογείωσε μόνο μια ομάδα, μια πόλη, μια χώρα, έγινε συνώνυμο της αποτελεσματικότητας και ένας αθλητής που τον ήξεραν και στο τελευταίο χωριό της Φιλανδίας.Δεν γίνεται να φορά άλλος τη φανέλα με το νούμερο 6. Δεν είναι απλά «ιεροσυλία». Δεν χωράει σε άλλον το μέγεθος της φανέλαςΤο Αλεξάνδρειο θα λέγεται πλέον «Nick Galis Hall», με τον επίσημο Άρη να μιλά για κάτι που έπρεπε να γίνει, για μια μεγάλη «εκκρεμότητα» που κλείνει.Έπρεπε ίσως να περάσουν όλα αυτά τα χρόνια, να κλείσουν πληγές, εγωισμοί, να παραμεριστούν τα ανούσια και να μπει σε περίοπτη θέση η φανέλα του Νίκου Γκάλη. Στο κέντρο του ουρανού του «Παλαί» πλαισιωμένη από τα λάβαρα με τους τίτλους του Άρη.Κι όμως όλα το μακρινό 1984 φαίνονταν «καταστροφικά» για τον Άρη:Το πρωτάθλημα μπάσκετ 1983/84 ήταν ένα από τα ανταγωνιστικότερα που έγιναν ποτέ στην Ελλάδα. Κύριοι διεκδικητές του τίτλου ήταν ο Παναθηναϊκός (η κλασσική από τότε δύναμη του ελληνικού μπάσκετ) ο Άρης και ο ΠΑΟΚ. Στις 24 Απριλίου του 1984 πραγματοποιήθηκε μπαράζ για την ανάδειξη του πρωταθλητή μεταξύ ΠΑΟ και Άρη στο ουδέτερο γήπεδο της Κέρκυρας. Εκεί, ο Παναθηναϊκός κέρδισε με 80-76 και κατέκτησε το 19ο πρωτάθλημα της ιστορίας του και το ματς καταχωρήθηκε ως το «μπαράζ της Κέρκυρας».Έξι μέρες πριν, επίσης το 1984 (πριν καν μπει η γραμμή του τρίποντου) ο ΠΑΟΚ επικράτησε του Άρη με 74-70 και κατέκτησε το Κύπελλο Ελλάδας, σε ένα αξέχαστο ματς που έμεινε στην ιστορία ως ο τελικός των «ξυρισμένων κεφαλιών».Ο Παναθηναϊκός του Στεργάκου, του Κάπου, του Ανδρίτσου, του Βίδα, του Κορωναίου, ο ΠΑΟΚ του Φασούλα, του Μάνθου Κατσούλη, του Αλεξανδρή, του Σταυρόπουλου, έμοιαζαν ανυπέρβλητα εμπόδια για τον Άρη του Γκάλη να φθάσει στην κορυφή.Οι «ειδήμονες» του αθλήματος μετά το διπλό στραπάτσο, προέβλεψαν τη «διάλυση του Άρη»…Κι όμως εκείνη η ομάδα με τον Νικ να προπονείται ασταμάτητα και να κατεβαίνει έτοιμος στις προετοιμασίες, ήταν γραφτό να κάνει την Ελλάδα να παραμιλά για μια επταετία, να περιμένει τις Πέμπτες για να δει τα ευρωπαϊκά της κατορθώματα, να βλέπει το μεγάλο μπασκετικό δίδυμο να μεγαλουργεί. Εσύ Γιαννάκη πάρ’ τους τα μυαλά και συ Γκάλη πάρ’ τους το κεφάλι!!! Το 1985 ο Γιαννάκης πηγαίνει στον Άρη. Πολλοί είπαν ότι αυτή η ‘’συνταγή’’ θα είναι καταστροφική, επειδή πίστευαν ότι Γκάλης και Γιαννάκης δεν θα μπορούσαν να συνυπάρξουν στην ίδια ομάδα, αφού ήθελαν από μια μπάλα ο καθένας! Όμως τελικά συνέβη το ακριβώς αντίθετο! Οι δύο αστέρες συνυπήρξαν αρμονικότατα, συνεργάστηκαν άριστα μέσα στις τέσσερις γραμμές του γηπέδου και οδήγησαν τον Άρη και την Εθνική ομάδα σε τεράστιες επιτυχίες, σε μια εποχή που ο ελληνικός αθλητισμός δεν είχε να επιδείξει κάτι ιδιαίτερα σημαντικό. Το αγωνιστικό φαινόμενο Γκάλης-Γιαννάκης ακόμη και σήμερα παραμένει αξεπέραστο.Τα παιχνίδια Ιωνικός-Άρης με τους δύο αντιπάλους, ήταν πραγματικές τιτανομαχίες των δύο παικτών, οι οποίοι έκαναν αδιανόητα πράγματα. Είναι χαρακτηριστικό ότι από τότε οι γνώμες διίστανται για το ποιος τελικά ήταν καλύτερος παίκτης και σκόρερ, κάτι που σημαίνει –κακά τα ψέματα- ότι υπήρχε μεγάλος ανταγωνισμός μεταξύ τους εντός και εκτός γηπέδου…Όπως έχει πει και ο Βασίλης Γκούμας με απόλυτη ειλικρίνεια, οι αντίπαλοι ενός σταρ δεν είναι οι μόνο οι πέντε του αντιπάλου, αλλά και οι 4 συμπαίκτες του… Η πιο μεγάλη ώρα είναι τώραΗ αποψινή δήλωση του Νίκου Γκάλη στον Βασίλη Σκουντή, με μνήμες από το Ευρωμπάσκετ του '87: Θυμάσαι που είχα πει, η κορυφαία στιγμή μέχρι την επόμενη; Δεν θα υπάρχει πιο μεγάλη από αυτή την στιγμή»...Έχουν πει για τον Νίκο Γκάλη...Σεργκέι Μπέλοφ): «Τον θαυμάζω. Όταν παίζει ένας με έναν είναι ανίκητος. Δεν μπορούσα να διανοηθώ ότι ένας παίκτης θα μπορούσε να τα βάλει με όλη τη Σοβιετική Ένωση.»Αλεξάντρ Γκομέλσκι (σοβιετικός προπονητής): «Ο Γκάλης είναι παίχτης του 21ου αιώνα.» (1987)Ντράζεν Πέτροβιτς: «Θέλω να είμαι συμπαίκτης του Γκάλη. Να του δίνω ασίστ και αυτός να σκοράρει.»Αζα Πέτροβιτς: «Ο Ντράζεν είναι αδελφός μου, αλλά ψηφίζω τον Γκάλη.»Μπομπ Μακ Αντού: «Ο Γκάλης κάνει πράγματα, που ούτε οι παίκτες των Σέλτικς και των Λέικερς μπορούν να κάνουν.»Μάικλ Τζόρνταν: «Δεν περίμενα να βρω ένα τόσο σπουδαίο παίκτη στην Ευρώπη.»Γιώργος Αμερικάνος (παλαίμαχος καλαθοσφαιριστής): «Ο άνθρωπος είναι κομπιούτερ! Αν έπαιζε μαζί μας στην ΑΕΚ του '60 θα ήμασταν αήττητοι.»Βασίλης Γκούμας (παλαίμαχος καλαθοσφαιριστής): «Αν παίζαμε μαζί θα σκοράραμε 300 πόντους σε κάθε παιγνίδι!»Όντι Νόρις (παλαίμαχος αμερικανός καλαθοσφαιριστής): «Έχω δει πολλούς παίχτες στην καριέρα μου, αλλά αυτά που κάνει ο Γκάλης στο παρκέ, μόνο δύο ή τρεις παίχτες μπορούν να τα κάνουν.»Ρούουντ Χαρεβάιν (ολλανδός προπονητής): «Βρήκα τρόπο για να σταματήσω τον Γκάλη. Θα τον κλειδώσω στο δωμάτιο του ξενοδοχείου του κι έτσι δεν θα έλθει στο γήπεδο.» ΣτατιστικάΈπαιξε σε 854 επίσημα παιγνίδια και σημείωσε 25.995 πόντους, 30.4 κατά μέσο όρο.Σε 384 αγώνες στη μεγάλη κατηγορία του μπάσκετ σημείωσε 12.849 πόντους (33,4 κατά μέσο όρο) και είναι ο πρώτος σκόρερ όλων των εποχών.Αγωνίσθηκε 168 φορές με την Εθνική Ελλάδας, με μέσο όρο πόντων 30,46.Αναδείχθηκε πρώτος σκόρερ στο Παγκόσμιο Πρωτάθλημα του 1986 και στα Ευρωπαϊκά του 1983, 1987, 1989 και 1991.Ρεκόρ πόντων σε ένα αγώνα: 62, στον αγώνα Άρη - Ιωνικού το 1981. Στον ίδιο αγώνα ο μελλοντικός του συμπαίκτης στον Άρη Παναγιώτης Γιαννάκης σημείωσε 73 πόντους για λογαριασμό της ομάδας της Νίκαιας.Ρεκόρ πόντων σε Ευρωπαϊκό Αγώνα: 57, το 1981, στον αγώνα Άρη-Βενέτσια για το κύπελλο Κόρατς.Τίτλοι: Πρωταθλήματα Ελλάδας: 1983, 1985, 1986, 1987, 1988, 1989, 1990, 1991. Κύπελλο Ελλάδας: 1985, 1986, 1987, 1988, 1989, 1990, 1993. MVP (Ελληνικό Πρωτάθλημα): 1988, 1989, 1900, 1991.Ευρωμπάσκετ: 1987 χρυσό, 1989 αργυρό MVP Ευρωμπάσκετ: 1987.Το γεγονός ότι αυτός ο τεράστιος παίκτης δεν πήρε ευρωπαϊκό πρωτάθλημα με τον Άρη ή τον Παναθηναϊκό, ελάχιστη σημασία έχει. Όπως είπε και ο Ζέλικο Ομπράντοβιτς απόψε, απλά και αυθεντικά: He is …Θεός!«Δεν είναι μέρα για δάκρυα. Σήμερα τιμάμε τον "δικό μας Μάικλ Τζόρνταν!. Ήρθαμε να του πούμε ένα μεγάλο ευχαριστώ. Τον ευχαριστώ που μου έβαλε 50 πόντους στη... μούρη», δήλωσε το «λιοντάρι» του ελληνικού μπάσκετ Στιβ Γιατζόγλου…Αν όλα αυτά τα λένε αντίπαλοι του Γκάλη στο παρκέ, μάλλον τα λόγια είναι περιττά…Μ.Ο. ΔΙΑΒΑΣΤΕ ΑΚΟΜΑ\nείσαι o άξιος και o μοναδικός νίκος γκάλης σούπερ σταρ εύγε !!!!! ΑΡΕΙΑΝΑΡΑ ΜΊΑ ΖΩΗ !!!!!!\nΑν είναι έτσι,τότε ο Κ.ΜΈΧΕΙ μάλλον πολύ δίκαιο.Δε σχολιάζω την τελευταία περίοδο.Δεν είναι ώρα να ανοίξει αυτή η κολώνια,(κολόνια).Υ.γ.δεν είχε ,έχει; κάμπινγκ στη Χαλκιδική;\nΣύμφωνοι, δεν είναι ανάγκη ...να ανοίξει η ίδια κολόνια..\nΚάλλιο αργά, παρά ποτέ.....\nΠόσο μικροί είναι όμως οι φίλαθλοι του Αρη που αποδοκίμασαν σε μια γιορτή τον Πρέλιεβιτς.\nΤεράστιος παίκτης ο Γκαλης χωρίς καμία αμφιβολία.Η μεγαλύτερη του συνεισφορά στον ελληνικό αθλητισμό ειναι ότι δίδαξε επαγγελματισμό και έδειξε σε όλους ότι με σκληρή δουλειά πας μπροστά.Λαμπρό παράδειγμα ( όχι μόνο για τον αθλητισμό) και θα πρέπει να προβαλεται με κάθε τροπο ειδικά στην σημερινή συγκυρία.Ο ελληνισμός θα πρέπει να βγάλει τα γεράκια του μπροστά.ΥΓ .ειναι πραγματικά ειρωνικό τα κανάλια την ίδια ώρα να παίζουν Σουλειμαν και Καρανταγι.\nΩς φιλαθλος που έχω ακόμη κρατημένα στο συρτάρι μου πανω από 100 εισιτήρια από αγώνες του ΑΡΗ της δεκαετίας του 80 (μαζί και με άλλα από τα πέτρινα χρόνια), που ως μαθητής παρακαλούσα εβδομάδες να με πάει οδικώς ο πατέρας μου στο Flanders Expo της Γάνδης για να δω την αγαπημένη μου ομάδα να χάνει εμφατικά δυο φορές αλλά να τραγουδώ επί 5 ώρες με όλη τη δύναμη που έχει ένα παιδί "Αρη σε αγαπω" θα ήθελα να προσθέσω δέκα δικούς μου λόγους που με υποχρεώνουν να σταματήσω την επαγγελματική μου δουλειά και να τους καταθέσω προς τιμήν του μεγάλου αθλητή Νίκου Γκάλη (με κάθε σεβασμό και στον άλλο μεγάλο αθλητή Παναγιώτη Γιαννάκη).Ενα μεγάλο ευχαριστώ στον Νίκο Γκάλη γιατί:1. Μας έκανε ανθρώπους. Έδειξε ότι με τη δουλειά, με τον επαγγελματισμό μπορεί κάποιος ακόμα και με μειονέκτημα (εν προκειμένου σωματικών προδιαγραφών) να είναι πρώτος.2. Μας εμαθε οτι αν ειχες δουλεψει στην προπονηση, μπορεί να έχανες 15 πόντους στο ημίχρονο αλλά ήξερες ότι στο τελος το ματς θα κερδιθεί. Απλως δεν ήξερες πως.3. Η ρήση του μετά τον ημιτελικό με τη Γιουγκοσλαβία στην ερώτηση "είναι αυτή η μεγαλύτερη επιτυχία": "ναι, μέχρι την επόμενη φορά" είναι άποψη ζωής. 4. Όταν στο Παλαί πριν μπει η ομάδα έπαιζε στα μεγάφωνα το Λυκόφως των Θεών, και εμπαινε πρώτος με τη γροθιά σφιγμένη, ήξερες οτι αυτη η υπόσχεση θα τηρηθεί. Οτι μπορείς να πιστέψεις. 5.Ήταν μύθος. Ήταν παντού. Αυτόλλητο στα βιβλία των παιδιών. Built to Win. Με τη στολή της Εθνικής.6. Υβρίστηκε αλλά ποτέ δεν λειδωρήθηκε από τους οπαδούς του ΠΑΟΚ παρά την αντιπαλότητα. Και σημερα, παρουσία του, έκανε τους φίλους του Αρη να χειροκροτήσουν τους μεγάλους αντιπάλους Πρελεβιτς, Κορφα και Φασουλα.7. Περίμενε αδιαμαρτύρητα σχεδόν είκοσι χρόνια να τον τιμήσουν.8. Ποτέ δεν ανήκε σε ομάδες και κλίκες και κόμματα αλλά στον απλό κόσμο. Γι αυτό και τιμάται μόνο από αυτούς.9. Έκανε τα παιδάκια να παίζουν επί ώρες μες τη βροχή με μια ξεφούσκωτη μπάλα σε μπασκέτες χωρίς δυχτάκι μόνο και μόνο για να μάθουν reverse. "Ε, κοίτα, τη μπάλα ο Γκάλης και καλάθι".10. Χάρη σε αυτόν, ο ποδοσφαιρικός ΑΡΗΣ, αν και χωρις τίτλο απο το 1970 εχει τόσο πιστούς φιλάθλους που αγαπούν και ακολουθούν την ομάδα τους παντού. Στα δύσκολα. Χωρις να περιμένουν επιτυχίες ως αντάλλαγμα. Δεν χρειαζεται. Τους έδωσε απλόχερα ο Νικ για μια ζωή.Και κάτι ειδικό: γιατί ο Νικ όταν έφυγε (ή μάλλον εκδιώχθηκε από κάποιους) από τον Άρη, χάρισε τις οφειλές του και δεν τις διεκδίκησε ποτέ. Γι αυτό από όσους τον έζησανλατρεύεται ακριβώς σαν ΘΕΟΣ ΜΟΝΑΔΙΚΟΣΕνα σύνθημα που δεν ειπώθηκε έκτοτε για κανέναν άλλον, μεχρι που ηρθε η ωρα του και ξανακουστηκε σήμερα και πάλι γι αυτόν.\nΟ Γκάλης έβγαζε μια σεμνότητα και μια σοβαρότητα στο γήπεδο βγαλμένη από παλαιές εποχές. Τα σημερινά του δάκρυα τεκμηριώνουν την στόφα αυτή, του παληακού δουλευτή, Έλληνα του μόχθου. Το φαινόμενο Γκάλης δεν ήταν αποτέλεσμα αποκλειστικό χαρίσματος, ήταν αποτέλεσμα σκληρής προσωπικής δουλειάς και ατέλειωτων ωρών καθημερινής μοναχικής προπόνησης, πέραν της ομαδικής. Για χρόνια, μέχρι να αποσυρθεί. Και η συμπεριφορά του μανιαμούνια Πολίτη ήταν αχαρακτήριστη, όμως η Ιστορία είναι και αμείλικτη και αδέκαστη, ο Γκάλης κατεγράφη ως ο μεγαλύτερος Έλληνας αθλητής της σύγχρονης Ελλάδας, τον Πολίτη με μεγάλη προσπάθεια τον ταυτίζουμε με τη νίκη του ευρωμπάσκετ, ας είναι καλά η γλοιώδης επηρμένη διαχείριση που της έκανε ο ίδιος ακολούθως...Νίκο Γκάλη κατάφερες το δυσκολότερο. να μεριάσει εξαρχής στο πέρασμά σου η μιζέρια που κάνει κουμάντο στην πατρίδα μας και να σου αφήσει γήπεδο να κάνεις παιχνίδι... ελάχιστοι τό ΄χουν καταφέρει μέχρι στιγμής και στον αθλητισμό είσαι ο μόνος!\n'' Νίκο Γκάλη κατάφερες το δυσκολότερο. να μεριάσει εξαρχής στο πέρασμά σου η μιζέρια που κάνει κουμάντο στην πατρίδα μας και να σου αφήσει γήπεδο να κάνεις παιχνίδι… ελάχιστοι τό ΄χουν καταφέρει μέχρι στιγμής και στον αθλητισμό είσαι ο μόνος! '' Αυτή η αλήθεια !!\nΧθες, όλες οι αθλητικές εφημερίδες είχαν αναφορές -ολοσέλιδες ή και μικρότερες- στη τη βραδιά της γιορτής.Εκτός από μια. Και μάλιστα Θεσσαλονικιά! Τα σπορ του Βορρά. Σήμερα Μικρέ δεν κυκλοφόρησαν. Πως λέγεται αυτό στην καθομιλουμένη και στην ψυχολογία;\nΤελικά κυκλοφόρησαν γράφοντας κάτω δεξιά: ΜΠΡΑΒΟ ΜΠΑΝΕ!Έκπληκτοι οι ξένοι αστέρες του παρελθόντος, που βρέθηκαν στη Θεσσαλονίκη, με την παρουσία του Μπάνε Πρέλεβιτς, στην προεδρία της ΚΑΕ Παοκ! Ε ρε κομπλεξάρες!!! Και γιατί ρε μάγκες ήρθαν οι ξένοι αστέρες στη Θεσσαλονίκη; Για τον Μπάνε; Ή για τον Μπαοκ;\nΔάσκαλε...ήρεμα.Μάλλον ήρθαν για την φιέστα του Αρη ο οποίος βρήκε επιτέλους μια ευκαιρία για πανηγύρια,αφού απο τίτλους καπούτ!!!\nΔαναός @ Μεγάλες στιγμές\nΕκεί είναι η μαγεία της ιδέας!Στις "μεγάλες στιγμές" που μένουν!Και είναι ορόσημα. Και αλλάζουν και τα μελλούμενα. Κι ο Γκάλης άλλαξε πολλά, μα πάρα πολλά σε νοοτροπία, τεχνική, επαγγελματισμό.Και πάνω απ΄όλα ένωσε μια Ελλάδα την ώρα που κάποια ανθρωπάκια με μίσος γυρίζανε σαν στοιχειά στους άδειους δρόμους της Θεσσαλονίκης. Δεν άντεχαν ούτε να τον βλέπουν στην τηλεόραση!\nΠολύ ωραίο κείμενο.Ο Γκάλης ήταν κάτι περισσότερο από σούπερ-σταρ, ο Γκάλης ήταν και είναι Μύθος. Δεν ήταν απλώς ένας μεγάλος αθλητής. Ήταν μια μεγάλη προσωπικότητα. Μια ιστορική προσωπικότητα. Άλλαξε την πορεία της ελληνικής κοινωνίας υπόρρητα, χωρίς κανείς καλά-καλά να το αντιληφθεί πόσο μεγάλη ήταν η διαφορά του "πριν" με το "μετά".Ποια είναι αυτή η διαφορά; Ότι ο Γκάλης ήταν Νικητής σε παγκόσμιο επίπεδο. Και ήταν η πρώτη φορά που η Ελλάδα είχε πετύχει μια τέτοια νίκη που μπορούσε να εμπδωθεί στο προσωπικό "είναι" του καθενός μας. Πέρασε ως παγκόσμιος Νικητής και ο Ωνάσης, αλλά η πορεία του δεν μπορούσε, εξ αντικειμένου, να μεταφερθεί στην ζωή του καθενός μας, δεν μπορούσε να γίνει κτήμα της κοινωνίας. Είχε και τραγικό τέλος η συναρπαστική περιπέτεια της πορείας του με τον θάνατο του Αλέξανδρου, που διέκοψε τον Μύθο που είχε πλάσει ο Αρίστος.Με τον Γκάλη ήταν διαφορετικά. Το κάθε παλικαράκι των δεκαετιών 80-90 έπαιρνε μια μπάλα και ονειρευόταν τον εαυτό του "Γκάλη". Μετά ήρθε το χρυσό της Πατουλίδου το 1992, δεν έχω καμιά αμφιβολία μέσα μου ότι και αυτό είναι καρπός του Γκάλη. Και όλη η μετέπειτα ανάπτυξη του αθλητισμού στην Ελλάδα. Δεν είναι μόνον ο επαγγελματισμός και η τελειότητα-τελειομανία που έφερε ο Γκάλης. Είναι η δυνατότητα να κοιτάξεις ψηλά, να πιστέψεις ότι μπορείς να είσαι ο καλύτερος όλων, χωρίς τις συναισθηματικές-διανοητικές δυσκολίες που σου προκαλεί η παραζάλη της αλαζονείας: Διότι ο Γκάλης ήταν πάνω από όλα Εργάτης του αθλήματός του, είχε επίγνωση της ανάγκης για σκληρή δουλειά. Το να φαντασιωθείς ότι είσαι ο καλύτερος, όταν μάλιστα έχεις προσόντα, είναι εύκολο. Το δύσκολο είναι να ξεπεράσεις την φαντασίωσή σου και να υλοποιήσεις τον στόχο ως πραγματικότητα.Αυτό ήταν που έφερε ο Γκάλης. Έφερε μια κοινωνία μπροστά. Πήρε την Ελλάδα ψωροκώσταινα και την έκανε παγκόσμια δύναμη. Σε έναν μόνον τομέα, ίσως, αλλά πάντως έδωσε αυτοπεποίθηση που ίσως η κοινωνία αυτή δεν είχε από τον καιρό του Βασιλείου του Βουλγαροκτόνου. Πρόκειται για ιστορική αλλαγή.Δεν υπάρχει τίποτε καλύτερο για να περιγράψει αυτό που συνέβη από το τραγουδάκι του συγκροτήματος Φατμέ "Είμαστε πια πρωταθλητές". Λέει όσα γράφω παραπάνω σε πεζό λόγο και αποδίδει όλη την ιστορική διάσταση του επιτεύγματος του Γκάλη.Διότι, ας μην γελιόμαστε, τεράστιοι και οι υπόλοιποι παίκτες (Γιαννάκης κλπ.), αλλά Μύθο αυτών των διαστάσεων έφτιαξε μόνον ο Γκάλης. Και το τραγουδάκι που ακολουθεί δεν θα είχε γραφτεί, αν δεν υπήρχε ο Γκάλης. Διότι δεν θα υπήρχε αυτό που "κάτι άλλαξε από χθες":Βγαίνω μια βόλτα στην Αθήνακαι βλέπω φάτσες γελαστέςΘα ξανάρθει η ρουτίνακαι θα ξανάρθουνε βροχέςΘα ξανάρθει η ρουτίναμα κάτι άλλαξε από χτεςΕίμαστε πια πρωταθλητέςέρχονται άλλες εποχέςέρχονται άλλες εποχέςείμαστε πια πρωταθλητέςΔεν ήταν μάγια και κατάρες,που δεν κερδίζαμε ποτέΉμασταν πάντοτε παικτάρες,μα δεν αλλάζαμε μπαλιέςΉμασταν πάντοτε ψυχάρες,μα δεν πιστεύαμε ποτέΕίμαστε πια πρωταθλητέςέρχονται άλλες εποχέςέρχονται άλλες εποχέςείμαστε πια πρωταθλητές Πιες απ’ το κύπελλο σαμπάνια,να τραγουδήσουμε αγκαλιάγια τη χαμένη περηφάνια,για τη χαμένη μας μαγκιάγια τη χαμένη περηφάνια,που θυμηθήκαμε ξανά.\nΔιογένη μακάρι να διάβαζε ο Γκάλης αυτά που έγραψες, μακάρι να τα έπαιρναν και να τα έβαζαν σ' ένα σχολικό βιβλίο να τα διαβάζαν όλα τα Ελληνόπουλα!\nΟ ΜΕΓΑΛΥΤΕΡΟΣ ΕΛΛΗΝ ΑΘΛΗΤΗΣ. α) Μεγαλύτερος Αθλητής για λόγους που όλοι ξέρουμε.β) Μεγαλύτερος ΕΛΛΗΝ αθλητής λόγω του χαρακτήρα, της προσωπικότητας και της εντιμότητας του.Αν ζούσαμε σε δημοκρατική, ελεύθερη χώρα ο Ν. Γκάλης θα έπρεπε να ήταν Σημαιοφόρος της Ελλάδας σε ΟΛΕΣ τις Ολυμπιάδες και Μόνιμος Πρεσβευτής της Ελλάδος στον ΟΗΕ - UNICEF κτλ.Όμως ο ΓΚΑΛΗΣ ουδέποτε υποκλήθηκε στο ΚΟΜΜΑΤΟΚΡΑΤΟΣ και στην ΓΕΝΙΚΗ ΠΑΣΟΚΟΠΟΙΗΣΗ της Κοινωνίας. Είναι ΕΛΛΗΝΑΣ με τη κλασσική σημασία του όρου. Μετριόφρων και Μετρημένος. Θρασύς εκεί που πρέπει... στην Αρρένα με το σπαθί να στάζει αίμα και ιδρώτα.Τα λόγια άνηκαν σε άλλους... σε όσους πήραν καρέκλες και χρήμα πατώντας στις ασίστ και στα επιτεύματα του. - Ντροπή για τη Ελλάδα που η ΠΡΑΣΙΝΗ ομοσπονδία Μπάσκετ δεν έχει τιμήσει ακόμη αυτό το τεράστιο Ινδαλμα.- Ντροπή που δεν έχει αποσυρθεί η φανέλα του στη Εθνική Ομάδα της Ελλάδας - Ντροπή στη Κυβέρνηση της ΝΔ που την πρόλαβε ο ΑΡΗΣ και δεν διοργάνωσε ΠΡΩΤΗ ΕΚΕΙΝΗ μέσω της ΓΓΑ φιλικό παιχνίδι της ΕΘΝΙΚΗΣ ΕΛΛΑΔΟΣ προς τιμήν του. Ο τεράστιος Γκάλης διδάσκει Πολιτισμό και Παιδεία γιατί απέρριψε με τη ζωή του το σύστημα, ίσως γιατί δεν ανδρώθηκε εδώ στην χώρα της κεκαλυμμένης φαιδρότητας, του ωχαδερφισμού, της μίζας και της ρεμούλας, της ρουφιανιάς, της μήτρας της Μαφίας και του Νεποτισμού, της εκδημοκρατισμένης δικτατορίας. Θα μπορούσε αν έμπαινε στο ΠΑΣΟΚ να τα είχε ΌΛΑ. Να ήταν Προπονητής, Βουλευτής, ΥΠΟΥΡΓΟΣ ΠΟΛΙΤΙΣΜΟΥ. Το ΠΑΣΟΚ τους μάζευε όλους (όπως όλα τα αντίσοιχα καθεστώτα). Ο Γκάλης ΤΟΥΣ ΤΑ ΤΡΙΨΕ ΣΤΑ ΜΟΥΤΡΑ... Χωρίς να μιλά, χωρίς δημοσιεύματα, χωρίς δημοσιογραφικά παραπολιτικά. Απλά ΜΕ ΑΞΙΟΠΡΕΠΕΙΑ, όπως θα πρεπε να ίσχυε για κάθε έναν από μας... Γι αυτό ο Νίκος Γκάλης αποτελεί ως Άνθρωπος ΚΕΦΑΛΑΙΟ για τη χώρα. Κανεις όμως Υπουργός Πολιτισμού αυτό το διαμάντι δεν το βάζει μπροστά σε μια καμπάνια κατά της σχολικής βίας ή κατά του καπνίσματος ή υπέρ του αθλητικού τροπου ζωής... Γιατί κάνενας δεν ενδιαφέρεται όταν δεν υπάρχει "κοκό" στη μέση... Χρειάζονται "Νταλλάρες" κύριοι για να γίνονται επιδοτουμενες συναυλίες σε κατάμεστα στάδια όπως έλεγε κι ένας γνωστός μου. Το σύστημα φτιάχνει "Νταλλάρες" για να τους χρησιμοποιεί μετά υπέρ του... "Νταλλάρες" για να γίνεται το απαραίτητο κατηχητικό "μετά μουσικής" κάθε Σάββατο βράδυ στην εκπομπή του Σπ. Παπαδόπουλου... ή της Σεμίνας ή του κάθε καθεστωτικού "επαναστάτη"!Ζήτω ο ΝΙΚΟΣ ΓΚΑΛΗΣ!!!\nΑυτοθαυμασμοαυτοπαινεματακριση μεγαλειου δεν ειχε ο μπασκετμπολιστας γκαλης. Γιατι αλλωστε να εχειΗξερε οτι εβαζε σε αθλητικο παιχνιδι μια μπαλλα σε ενα καλαθι.\nΝίκο Γκάλη σέ εὐχαριστῶ,γιατί μ' ἔμαθες νά ὀνειρεύομαι μέ τή μπάλα στά χέρια!Σ' εὐχαριστῶ γιατί μοῦ χάρισες μιά διέξοδο στά ἐφηβικά μου χρόνια,εἴτε βλέποντάς σε,εἴτε προσπαθῶντας νά σέ...μιμηθῶ!\nΘα παραθεσω στα τοσα μια προσωπικη στιγμη.Λιγους μηνες πριν την Ολυμπιαδα της Μοσχας εγινε το προολυμπιακο τουρνουα μπασκετ στο Βεβε της Ελβετιας. 1η φορα επαιζε ο Γκαλης (ως Γεωργαλης) με αφρο μαλλι στην Εθνικη του Ντουκσαιρ με Γιαννακη, Κοκκολακη, Πετροπουλο, Κατσουλη κ.λ.π.Την επομενη του αγωνα Ελλαδας - Ελβετιας συναντω στο πανεπιστημιο τον συμφοιτητη μου και διεθνη παικτη τοτε Ζαν Πιερ Εττερ ο οποιος προλαβαινωντας την ετοιμη καζουρα μου λεει, Αυτος οταν πηδαει παιρνει ασανσερ !!!Πολλα χρονια μετα....στο Τελ Αβιβ μετα τον ιστορικο ημιτελικο ΟΣΦΠ - ΠΑΟ και ενω πανηγυριζα σαν τρελλος θυμαμαι να ειχα μια σκεψη για τον, αντιπαλο τοτε Νικο Γκαλη, επειδη εχανε προφανως την τελευταια δυνατοτητα για να κατακτησει ενα ευρωπαικο... Κανενας αλλος αντιπαλος αθλητης θα μπορουσε να ειχε μετριασει - εστω προσκαιρα - την τρομερη χαρα μου...


Πεδίο σύγκρουσης στη Βουλή το Ταμείο Χρηματοπιστωτικής Σταθερότητας | naftemporiki.gr\nΠεδίο σύγκρουσης στη Βουλή το Ταμείο Χρηματοπιστωτικής Σταθερότητας\nΜήνυμα προς τους κερδοσκόπους η σύστασή του, ξεκαθαρίζει ο κ. Φ. Σαχινίδης\nΠέμπτη, 24 Ιουνίου 2010 17:00\nΌπως διευκρίνισε ο υφυπουργός Οικονομικών κ. Φίλιππος Σαχινίδης ενημερώνοντας την Επιτροπή Οικονομικών της Βουλής, η χρηματοδότηση των 10 δισ. δεν αποσκοπεί στη στήριξη της ρευστότητας των ελληνικών τραπεζών, αλλά στην ενίσχυση της κεφαλαιακής επάρκειάς τους, εάν και εφόσον την χρειαστούν.\nΑντικείμενο πολιτικής αντιπαράθεσης αποτέλεσε στη Βουλή η σύσταση του Ταμείου Χρηματοπιστωτικής Σταθερότητας, με την κυβέρνηση να τονίζει την ανάγκη ενίσχυσης της κεφαλαιακής επάρκειάς των τραπεζών και την αντιπολίτευση να κάνει λόγο για δωρεά στους χρηματοπιστωτικούς ομίλους.\n«Θέλουμε να στείλουμε ένα μήνυμα προς όσους αμφισβητούν την δυνατότητα του ελληνικού τραπεζικού συστήματος να ανταπεξέλθει της κρίσης, ότι όσες επιθέσεις κι αν εξαπολύσουν, υπάρχει στην άκρη ένα ταμείο με πόρους 10 δισ. ευρώ, για την περίπτωση επιβεβαίωσης ακόμα και ακραίων σεναρίων», τόνισε χαρακτηριστικά.\nΣτο ίδιο μήκος κύματος ήταν και οι δηλώσεις της βουλευτή του ΠΑΣΟΚ, κ. Ελπίδας Τσουρή, η οποία υπογράμμισε ότι το Ταμείο «δεν στοχεύει στην προστασία των κερδών των τραπεζών» και πως «η προσφυγή μιας τράπεζας σ’ αυτό, δεν θα είναι ευχάριστη κίνηση για τους μετόχους της».\nΑπό την πλευρά της η αξιωματική αντιπολίτευση, δια του αναπληρωτή υπεύθυνου του τομέα Οικονομίας, κ. Χρήστου Σταϊκούρα εξαπέλυσε βολές κατά της κυβέρνησης, κατηγορώντας την ότι το φθινόπωρο του 2008 είχε ασκήσει κριτική στο πακέτο ρευστότητας της ΝΔ, κάνοντας μάλιστα λόγο για «χάρισμα 28 δισ. ευρώ στις τράπεζες». Καταλόγισε επίσης στο οικονομικό επιτελείο ασάφειες όσον αφορά στη συγκρότηση του Ταμείου.\n«Το τραπεζικό σύστημα έχει πάρει δισεκατομμύρια ευρώ με εγγύηση του ελληνικού Δημοσίου. Τώρα μας λέει η κυβέρνηση, πως τυχόν ζημιές των Τραπεζών, θα καλείται να αναλάβει το Δημόσιο ως κύριος μέτοχος του Ταμείου - δηλαδή, για άλλη μια φορά, ο εργαζόμενος λαός», σημείωσε ο βουλευτής του ΚΚΕ κ. ¶γγελος Τζέκης.\nΓια διακριτική μεταχείριση των τραπεζών κατηγόρησε την κυβέρνηση ο βουλευτής του ΛΑΟΣ, κ. Ηλίας Πολατίδης.\n«Οι άλλες επιχειρήσεις μπορεί να κλείνουν “για το καλό της οικονομίας”, αλλά οι τράπεζες όχι. Αν η κυβέρνηση προσπαθήσει να βοηθήσει Ναυπηγεία που πάνε να κλείσουν, επεμβαίνει η Επιτροπή και λέει πως είναι νόθευση του ανταγωνισμού. Εδώ όμως, μας λέει πως πρέπει να σώσουμε τις τράπεζες και να κατευθύνουμε το 10% των κεφαλαίων του Μνημονίου προς τα κει», ανέφερε μεταξύ άλλων ο βουλευτής του ΛΑΟΣ.\n«Διάβασα ότι το υπόλοιπο των ελληνικών τραπεζών που οφείλουν στην ΕΚΤ, είναι 90 δισ. ευρώ. Πού έχουν πάει αυτά τα λεφτά;», σχολίασε με τη σειρά του ο βουλευτής του ΣΥΡΙΖΑ κ. Π. Λαφαζάνης.\nΑπαντώντας στις επικρίσεις που δέχθηκε, ο κ. Σαχινίδης υποστήριξε ότι το ελληνικό τραπεζικό σύστημα βρίσκεται αντιμέτωπο με τα απόνερα της οικονομικής κρίσης και κατέληξε: «ένα είναι το ερώτημα: Μπορεί το Ταμείο να λειτουργήσει αποτρεπτικά απέναντι στους κερδοσκόπους; Αν ναι, τα υπόλοιπα είναι φιλολογίες».\nΗ ΟΙΚΟΝΟΜΙΑ ΣΕ ΚΡΙΣΗ ΤΡΑΠΕΖΕΣ ΒΟΥΛΗ ΤΩΝ ΕΛΛΗΝΩΝ ΚΥΒΕΡΝΗΣΗ ΝΕΑ ΔΗΜΟΚΡΑΤΙΑ ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ ΣΥΡΙΖΑ ΛΑΙΚΟΣ ΟΡΘΟΔΟΞΟΣ ΣΥΝΑΓΕΡΜΟΣ


Από ατίθασα, απείθαρχα μαλλιά σε όμορφες μπούκλες\nΤιθασεύστε τα ατίθασα μαλλιά χωρίς να τα καταστρέψετε\nΤα σγουρά, φριζαρισμένα ή ατίθασα μαλλιά, πρέπει να μαθαίνουμε να τα φροντίζουμε χωρίς να τα καταστρέφουμε. Αφήστε την πραγματική φύση των μαλλιών σας να μιλήσει από μόνη της.\nΑτίθασα μαλλιά: περί τίνος πρόκειται;\nΗ πειθαρχία των μαλλιών, είτε πρόκειται για το styling, είτε για το ξέμπλεγμα ή το ίσιωμα, μοιάζει ορισμένες φορές αδύνατη... Πρόκειται όμως απλώς για μια bad hair day για τα μαλλιά σας ή σχετίζεται με τον τύπο των μαλλιών σας;\nΥπάρχουν δύο διαφορετικοί τύποι ατίθασων μαλλιών:\nΕκείνα που είναι ατίθασα από τη φύση τους. Τα μαλλιά που είναι σγουρά, φριζαρισμένα ή φουντωτά είναι λιγότερο ελαστικά και μπλέκονται εύκολα με αποτέλεσμα το σμήγμα να δυσκολεύεται να φτάσει σε όλο το μήκος της τρίχας και το styling να γίνεται πιο δύσκολο. Τα ξηρά μαλλιά μπορούν επίσης να είναι ατίθασα. Στην πραγματικότητα, τα ξηρά μαλλιά τείνουν να μπλέκονται εύκολα, καθώς τα περιτρίχια προσκολλώνται το ένα στο άλλο, με αποτέλεσμα τα μαλλιά να σπάνε κατά την αφαίρεση αυτών των ενοχλητικών κόμπων. Πρόκειται για έναν πραγματικό εφιάλτη για τα μαλλιά!\nΤα μαλλιά μπορούν επίσης να γίνουν ατίθασα με την πάροδο του χρόνου, λόγω χημικών θεραπειών, υπερβολικής θερμότητας (θεραπείες ισιώματος ή σίδερα, στέγνωμα με πιστολάκι...) ή επανειλημμένης έκθεσης σε υπεριώδεις ακτίνες που προκαλούν αλλοιώσεις στο στέλεχος της τρίχας ανασηκώνοντας το περιτρίχιο. Τα μαλλιά στη συνέχεια γίνονται πιο πορώδη και χάνουν την ελαστικότητά τους.\nΠώς να ξεμπλέξετε τα ατίθασα μαλλιά με απαλό τρόπο;\nΜοιάζει σχετικά εύκολο, όμως δεν χρησιμοποιούμε πάντα τη σωστή τεχνική για το ξέμπλεγμα των μαλλιών μας, ειδικά όταν είναι πολύ ξηρά.\nΗ καλύτερη στιγμή είναι μετά το ντους, ενώ τα μαλλιά σας είναι ακόμα νωπά και στεγνωμένα με πετσέτα. Και φυσικά, μετά την εφαρμογή μιας μαλακτικής και θρεπτικής θεραπείας.\nΓια να αποφύγετε να «καταστρέψετε» τις μπούκλες σας ή να «φουντώσετε» τα σγουρά μαλλιά σας, θα πρέπει να τα ξεμπλέξετε με τα δάχτυλά σας ή με μια χτένα με φαρδιά δόντια, ποτέ όμως με βούρτσα. Για να αφαιρέσετε τυχόν κόμπους, χτενίστε από κάτω προς τα πάνω, φτάνοντας σιγά σιγά στις ρίζες.\nΓια να αποφύγετε τους κόμπους, μπορείτε επίσης να επιλέξετε μια σατέν μαξιλαροθήκη για να διατηρήσετε τα μαλλιά σας ενυδατωμένα κατά τη διάρκεια της νύχτας και να αποφύγετε το μπλέξιμό τους. Κοιμηθείτε και ξυπνήστε με υπέροχα μαλλιά, σαν πριγκίπισσα!\n5 συμβουλές για το πώς να αποκτήσετε υπέροχες μπούκλες\nΕνυδατώνετε τα μαλλιά σας κάθε μέρα χρησιμοποιώντας ένα μαλακτικό χωρίς ξέπλυμα (κρέμα ημέρας, ορό ή λάδι) ώστε να διαμορφώνετε τις μπούκλες και να τιθασεύετε το φριζάρισμα.\nΕφαρμόζετε μια μάσκα ή ένα λάδι για όλη τη νύχτα, μία φορά την εβδομάδα.\nΚόβετε τις άκρες σας κάθε 2 μήνες για να αποκαταστήσετε τη ζωτικότητα των μαλλιών.\nΑποφύγετε τη χρήση βούρτσας με τρίχες αγριογούρουνου. Είναι κατάλληλες μόνο για ίσια μαλλιά.\nΑντικαταστήστε την κλασσική χνουδωτή πετσέτα με μια πετσέτα με μικροΐνες που θα είναι πιο απαλή για τα μαλλιά σας και λιγότερο βλαβερή για τις μπούκλες σας.\nΗ ρουτίνα για ατίθασα μαλλιά\nΦυτά προσεκτικά επιλεγμένα από την Klorane για τη θεραπεία των ατίθασων ή απείθαρχων μαλλιών σας.\nΕιδικά σχεδιασμένη για ξηρά, σγουρά και ατίθασα μαλλιά, η μάσκα 3 σε 1 με βούτυρο Cupuaçu BIO της Klorane θρέφει εντατικά και γεμίζει τα λέπια της τρίχας σε βάθος, κάνοντας τα μαλλιά πιο ανθεκτικά. Ο καλύτερος σύμμαχός σας!\nΛΥΣΕΙΣ ΓΙΑ ΑΤΙΘΑΣΑ ΜΑΛΛΙΑ\nΠοιο είναι καταλληλότερο για να τιθασεύσω τα ατίθασα μαλλιά μου; Το cupuaçu ή το μάνγκο;\nΈλαιο με Μάνγκο για προστασία πριν το ίσιωμα\nΑφού τα μαλλιά σας έχουν επανορθωθεί και ενυδατωθεί εκ νέου, αν θέλετε να τα στεγνώσετε με το πιστολάκι, θα πρέπει να εφαρμόσετε ένα προϊόν προστασίας από τη θερμότητα. Το έλαιο με μάνγκο της Klorane είναι ιδανικό για εφαρμογή πριν από το στέγνωμα με πιστολάκι.\nCupuaçu για επανόρθωση\nΑν ο στόχος σας είναι η επανόρθωση και η θρέψη των μαλλιών σας, σας συμβουλεύουμε να χρησιμοποιήσετε βούτυρο cupuaçu επιλεγμένο από την Klorane. Προέρχεται από τον Αμαζόνιο, όπου καλλιεργείται με υπευθυνότητα, θρέφει σε βάθος, επανορθώνει τις ίνες της τρίχας και διευκολύνει το styling των ατίθασων μαλλιών. Τα μαλλιά ανακτούν τη λάμψη και την υγεία τους.\nΠώς μπορώ να φροντίζω τις μπούκλες μου;\nΤο να έχετε όμορφες, καλοσχηματισμένες μπούκλες με ελαστικότητα αποτελεί καθημερινή πρόκληση. Ο ακρογωνιαίος λίθος της φροντίδας των σγουρών μαλλιών είναι η ενυδάτωση, καθώς τα σγουρά μαλλιά τείνουν να ξηραίνονται πιο γρήγορα από άλλους τύπους μαλλιών. Μοιραζόμαστε τις εύκολες συμβουλές μας για πανέμορφες, τιθασευμένες μπούκλες .\nΑν και μας επιτρέπει να αλλάζουμε την εμφάνισή μας ή να τιθασεύουμε τα ατίθασα μαλλιά, το στέγνωμα με πιστολάκι είναι ταυτόχρονα μια πρακτική που επιτίθεται στις ίνες της τρίχας. Είναι σημαντικό να γνωρίζετε τις σωστές τεχνικές και θεραπείες (φυσικές, εννοείται!) για να διατηρείτε τα μαλλιά σας υγιή. Μάθετε πώς.


Νέα περιστατικά δηλητηρίασης ζώων στην Πεντέλη | XΤΥΠΟΣ online\nΑρχική Ειδήσεις Νέα περιστατικά δηλητηρίασης ζώων στην Πεντέλη\nΝέα περιστατικά δηλητηρίασης ζώων στην Πεντέλη\nΔύο περιστατικά δηλητηρίασης ιδιόκτητων σκύλων στο βουνό της Πεντέλης, και συγκεκριμένα στην περιοχή Βαγιάτι, όπως μας ενημερώνει ο Δήμος Πεντέλης. Στην ίδια περιοχή βρέθηκαν νεκρές δύο αλεπούδες.\nΟ Δήμος εφιστά την προσοχή στους ιδιοκτήτες σκύλων να μην αφήνουν τα ζώα τους χωρίς επιτήρηση επισημαίνοντας ότι υπάρχει διαρκής επικύρηξη για τους δράστες δηλητηρίασης ζώων σύμφωνα με το νόμο 4039/12, όπως τροποποιήθηκε με το ν.4235/14. Όσοι πολίτες γνωρίζουν κάτι μπορούν να το καταγγείλουν στα Αστυνομικά Τμήματα Μελισσίων -Πεντέλης στο Δήμο Πεντέλης ή στη Ζωοφιλική Παρέμβαση Πεντέλης\nΠροηγούμενο άρθροΠως θα στελεχωθεί το νέο Δ.Σ. Αμαρουσίου\nΕπόμενο άρθροΗ σύνθεση του Δημοτικού Συμβουλίου Κηφισιάς


Η ηρωική μοναξιά του ζωγράφου Απόστολου Γεωργίου | LiFO\nΗ ηρωική μοναξιά του ζωγράφου Απόστολου Γεωργίου\nΓεννήθηκε στη Θεσσαλονίκη, ζει στη Βούλα. Στα έργα του χρησιμοποιεί τη γυναίκα για να φανεί η αδυναμία των αντρών.\nM. HULOT 7.2.2019\nΕπειδή έχω περιορίσει πολύ τις δραστηριότητες και τα όνειρά μου αυτήν τη στιγμή, νομίζω ότι δύναμη μου δίνει η αγάπη των κοντινών μου ανθρώπων, αυτών που γνωρίζω. Και το ότι βγάζω κανένα έργο της προκοπής, το ότι μπορώ να λειτουργώ ακόμη ως καλλιτέχνης, ότι δεν ξέφτισα. Φωτο: Πάρις Ταβιτιάν/LIFO\nΓεννήθηκα στη Θεσσαλονίκη το 1952 και μέχρι τα 19 μου έμεινα εκεί, στην ίδια γειτονιά. Ο πατέρας μου, ο οποίος δεν ζούσε μαζί μας ‒οι γονείς μου χώρισαν αρκετά νωρίς‒, ήταν μουσικός, πιανίστας, και τη μουσική τη θυμάμαι στο σπίτι από μωρό. Ο πατριός μου ήταν επίσης ένας άνθρωπος που του άρεσε η τέχνη, κυρίως η μουσική και η λογοτεχνία.\nΗ πρώτη μου επαφή με τα εικαστικά ήταν οι πίνακες που υπήρχαν στο σπίτι. Γενικά, πάντα με τραβούσε η εικόνα, με ενδιέφερε ‒ οι φωτογραφίες, όχι αναγκαστικά πίνακες. Δεν διάβαζα καθόλου, δεν άντεχα να διαβάσω γράμματα, ούτε μία φράση, αλλά άνοιγα παλιές εγκυκλοπαίδειες και έβλεπα τις εικόνες. Ακόμα και στα Μίκι Μάους προτιμούσα να βλέπω μόνο τα σκίτσα. Είχαμε και κάποια βιβλία τέχνης στο σπίτι, αλλά από τους πίνακες έγινε η ζημιά.\n• Στα 15 μου αποφάσισα να γίνω ζωγράφος, όταν είδα ότι το να ζωγραφίζεις ήταν το πιο εύκολα προσβάσιμο. Πήγαινα ήδη σε ωδείο, αλλά καταπιεζόμουν πάρα πολύ από το γεγονός ότι έπρεπε να κάνω πιάνο λόγω του πατέρα μου. Ηθοποιός δεν ήταν εύκολο να γίνω, ενώ η ζωγραφική ήταν κάτι που μπορούσες να ξεκινήσεις στο σπίτι σου. Από τα 15 μου μέχρι τώρα κάνω το ίδιο πράγμα.\n• Η μάνα μου έλεγε ότι έπρεπε να έχω ένα «βραχιόλι», ένα σίγουρο επάγγελμα, και μετά ας έκανα ό,τι ήθελα. Έτσι, πήγα στη Βιέννη για να σπουδάσω Αρχιτεκτονική. Τη ζωγραφική δεν ήθελα να τη σπουδάσω γιατί αντιλήφθηκα από πολύ νωρίς ότι το σχολείο δεν σου δίνει βάσεις κι αυτό που είχα αποφασίσει να κάνω δεν ήθελα να το μάθω με τις υποδείξεις κάποιου άλλου.\nΣτη Βιέννη πέρασα δυο χρόνια δυστυχίας γιατί η πόλη ήταν πάρα πολύ βαριά εκείνη την εποχή, ήταν σχεδόν στα όρια του Ανατολικού Μπλοκ, μια χώρα της δυτικής Ευρώπης με πάρα πολλές επιρροές ακόμα από τη Σοβιετική Ένωση. Δεν με ενδιέφερε καθόλου αυτό που σπούδαζα και η σχολή ήταν αρκετά σκληρή.\nΈπρεπε να πηγαίνουμε στις 9 το πρωί και να φεύγουμε στις 7 το βράδυ. Αν ξεκινούσα τώρα, κανείς δεν ξέρει τι θα γινόταν, αλλά και στη Βιέννη έκανα ό,τι έκανα από μικρός, ζωγράφιζα, και περίμενα την ώρα και τη στιγμή που θα έλεγα στους δικούς μου ότι τα παρατάω. Η μάνα μου ήταν στο κρεβάτι όταν της το ανακοίνωσα. Ήταν βράδυ και είχαν ξαπλώσει με τον πατριό μου για να κοιμηθούν. Μόλις το άκουσε σκεπάστηκε με την κουβέρτα, δεν ήξερε πώς να αντιδράσει.\nΜετά μου ζήτησαν να σπουδάσω ζωγραφική για να πάρω ένα χαρτί, κι έπρεπε να δώσω εξετάσεις στην Καλών Τεχνών της Αθήνας. Έχασα μερικές μέρες το καλοκαίρι κάνοντας φροντιστήριο, το παρακολούθησα, αλλά ήταν αδύνατο να μπω σε αυτό το λούκι. Έδωσα εξετάσεις και απέτυχα.\n• Συμπτωματικά, στη Σκόπελο όπου παραθέριζα ενδιαφέρθηκε ένας Ιταλός καθηγητής, άσχετος με ζωγραφική, να με πάρει στη Φλωρεντία, έτσι βρέθηκα στην Καλών Τεχνών εκεί, όπου πήδησα δυο χρόνια, γιατί έβλεπαν ότι ζωγράφιζα ήδη και δεν είχαν κανέναν λόγο να με ταλαιπωρήσουν.\nΔεν με είδαν ποτέ να δουλεύω στη σχολή, απλώς πήγαινα και δήλωνα την παρουσία μου, ήταν πάρα πολύ εντάξει σε αυτό το θέμα. Δεν είχε αλλάξει και τίποτα στην ουσία, στη Φλωρεντία έκανα ακριβώς αυτό που έκανα και στην Ελλάδα, ζωγράφιζα μόνος μου.\nΜετά, γύρισα στην Ελλάδα έξι μήνες, και μετά πήγα πάλι στην Ιταλία με τη φίλη μου, αυτήν τη φορά ως συνοδός. Και πάλι δούλευα, ζωγράφιζα στο διαμέρισμα όπου μέναμε. Έμεινα εκεί μέχρι το 1980, μετά χώρισα και γύρισα στην Ελλάδα.\n• Με επηρέασε πολύ το οικογενειακό περιβάλλον, η μάνα μου, ο πατέρας μου, που του είχα πολύ μεγάλη εκτίμηση ως καλλιτέχνη ‒ ήταν πολύ διασκεδαστικός και αξιαγάπητος άνθρωπος. Δεν έκανε για οικογενειάρχης, αλλά ήταν πάρα πολύ καλός για ένα παιδί, όταν αυτό πλέον θα είχε μεγαλώσει.\nΣε σχέση με την τέχνη, από τον πατέρα μου έμαθα το πώς μπορεί ένα άγγιγμα του πιάνου να είναι ένα τίποτα ή κάτι θεϊκό. Ότι μπορούμε όλοι να ζωγραφίζουμε το ίδιο πράγμα και ο ένας να το κάνει σκατά και ο άλλος να το κάνει έργο τέχνης.\nΗ ζωγραφική είναι ένας τρόπος βιοπορισμού και, κυρίως, μια άσκηση που σου μαθαίνει να σκέφτεσαι. Κι επειδή είναι και μια μοναχική δουλειά, σού επιτρέπει να έχεις διάφορες σκέψεις στο κεφάλι σου. Φωτο: Πάρις Ταβιτιάν/LIFO\n• Γυρνώντας στην Ελλάδα, παντρεύτηκα και πήγαμε με τη γυναίκα μου να μείνουμε στη Σκόπελο. Στο νησί πήγαινα από το 1959, από 7 χρονών, και ήταν πάντα στο μυαλό μου ως το μέρος όπου ήθελα να πάω και να μείνω. Στη Σκόπελο ζωγράφιζα όπως ζωγράφιζα στην Ιταλία, σε ένα λίγο μεγαλύτερο δωμάτιο, αλλά σε ένα απέραντο κτήμα.\nΤο εργαστήριο είχε μια μεγάλη πόρτα και έβγαινα έξω για να βλέπω το έργο μου από απόσταση. Πολλές φορές το ακουμπούσα σε ένα δέντρο και είχα ακόμα περισσότερο χώρο, κάτι που είναι πολύ σημαντικό όταν κάνεις μεγάλα έργα: τα βλέπεις από μακριά κι έτσι μπορείς να τα διορθώνεις.\nΓενικά, όταν κάνω κάτι βαριέμαι να κάνω κάτι άλλο ταυτόχρονα και στη Σκόπελο ήταν μια χαρά, ζωγράφιζα, δεν είχα κανέναν πάνω από το κεφάλι μου, δεν με ρώταγαν και πολύ τι κάνω. Δεν ξέρω τι φαντάζονταν ‒ ότι τρώω τα χρήματα της γυναίκας μου;\nΕν μέρει ήταν αλήθεια, γιατί με αυτά ζούσαμε. Συμπλήρωνα κι εγώ κάτι, βέβαια. Ήταν πολύ ωραία, ζούσαμε σε ένα περιβάλλον που για να το έχεις στην Αθήνα, κυρίως αυτό το επίπεδο ζωής, έπρεπε να είσαι εκατομμυριούχος. Εκεί το είχαμε τσάμπα. Έφυγα για την Αθήνα το 2006 γιατί προέκυψε ένα συναισθηματικό θέμα και δεν γινόταν να μείνω πια εκεί.\nΜε έχει κουράσει το υπερβολικό political correctness, το ότι πρέπει να απολογείσαι για πράγματα που δεν σου έχουν περάσει ποτέ από το μυαλό και δεν υφίστανται. Και το ότι πρέπει να αποδεχτείς ότι ο κόσμος πάει προς το καλύτερο, όταν ο κόσμος πάει σκατά.\n• Είναι τέτοιος ο χαρακτήρας μου που, ακόμα και να γύριζα πίσω τον χρόνο, θα έκανα τα ίδια. Και τώρα επαναλαμβάνω τα ίδια λάθη, πάλι μπλέκομαι και κάνω τις ίδιες μαλακίες. Μακάρι να μπορούσα να κερδίσω μερικές δεκαετίες, αλλά με την προϋπόθεση να γύριζαν στο παρελθόν και οι άνθρωποι που ζουν μαζί μου. Αυτό πολύ ευχαρίστως θα το έκανα, κι ας έκανα πάλι τα ίδια λάθη.\n• Η ζωγραφική είναι ένας τρόπος βιοπορισμού και, κυρίως, μια άσκηση που σου μαθαίνει να σκέφτεσαι. Κι επειδή είναι και μια μοναχική δουλειά, σού επιτρέπει να έχεις διάφορες σκέψεις στο κεφάλι σου.\n• Όταν οι άνθρωποι βρεθούν μπροστά στον Άγιο Πέτρο δεν υπάρχουν αστεία, ψάχνουν να δουν αν θα πάνε στον παράδεισο ή στην κόλαση. Κάπως έτσι είναι και όταν ζωγραφίζεις, μπορεί όλοι να σου λένε «μπράβο» και «τι ωραία που είναι», αλλά συνήθως είσαι κακόπιστος απέναντι σε αυτό που κάνεις και πρέπει να το περάσεις από χίλια κόσκινα, μέχρι αηδίας.\nΑκόμα και ένα έργο του Ντελακρουά, ένα αριστούργημα, αν ξεχάσεις ποιος το έφτιαξε και το δεις σαν δικό σου, θα κάνεις σίγουρα διορθώσεις. Θα αρχίσεις να το αμφισβητείς, θα δεις ότι η ουρά του αλόγου μοιάζει με λουκάνικο και θα θέλεις να την αλλάξεις. Όταν όμως βλέπεις το έργο κάποιου άλλου και είναι σημαντικό, δεν έχεις κανένα πρόβλημα.\nΒέβαια, αυτό μπορεί να έχει να κάνει με τον χαρακτήρα σου, αλλά σ' εμένα λειτουργεί πάρα πολύ γιατί είμαι καχύποπτος. Αισθάνομαι μεγάλη ευθύνη και τ' ακούω βερεσέ όταν λέει κάποιος ότι δεν τον ενδιαφέρει η υστεροφημία. Δεν μπορείς να δουλεύεις για το τώρα και να μη δουλεύεις για το αύριο, δεν γίνεται.\nΕίναι ωραία να μη φοβάσαι τον θάνατο, μπορεί να μην τον σκέφτεται συνειδητά, αλλά τον σκέφτεσαι υποσυνείδητα, και πρέπει να έχεις στο μυαλό σου ότι γεμίσαμε τον κόσμο αντικείμενα. Γεμίζουμε με αυτά ολόκληρα σπίτια, τα οποία, όταν τα γκρεμίσουν, θα γεμίσουμε σκουπίδια, μπάζα, μπετά, τσιμέντα σπασμένα, οι μπαταρίες θα γεμίσουν τον κόσμο μόλυβδο. Και τα μουσεία θα γεμίσουν με έργα που δεν θα ξέρουμε τι να τα κάνουμε.\nApostolos Georgiou, Untitled, acrylic on canvas, 2012\nApostolos Georgiou, Untitled, The Same Old Fucking Story, Rodeo, 2016\n• Όταν ξεκίνησα ήταν πολύ πιο αφηρημένα τα πράγματα και έβαζα στα έργα μου τίτλους. Η ιστορία βρισκόταν πολύ θαμπά στο έργο και έβαζα τίτλους προβοκατόρικους για να την περιγράψουν. Μετά, όταν οι φιγούρες άρχισαν να γίνονται πιο συγκεκριμένες, αποφάσισα να μη βάζω τίτλους, γιατί θεώρησα ότι ο τίτλος βοηθάει τον θεατή να του αρέσει το έργο, είναι κολακευτικός και απλώς τον καλοπιάνει.\nΠάντα ζωγράφιζα ιστορίες, καταστάσεις, ιστορίες καθημερινής σκέψης, όχι καθημερινής ζωής. Ζωγραφίζω αυτό που σκεφτόμαστε, το οποίο όμως δεν γίνεται πράξη ‒ «θα τον φάω», «θα τον σκοτώσω», «θα τον διαλύσω», «γαμώτο», φράσεις τις οποίες επαναλαμβάνουμε συνέχεια. Αυτό ζωγραφίζω.\nTις γυναίκες τις σέβομαι πιο πολύ από τους άντρες, γιατί το γελοίο του αντρικού κόσμου το γνωρίζω πολύ καλύτερα. Οπότε, μπορώ να μιλήσω με μεγαλύτερη υπευθυνότητα απέναντι στον άντρα, είμαι πολύ πιο αντικειμενικός γιατί τον γνωρίζω. Αν δεις τα έργα μου, δεν γελοιοποιώ καμία γυναίκα, τη χρησιμοποιώ για να φανεί η αδυναμία των αντρών.\n• Η τέχνη είναι ένα πράγμα μελαγχολικό, έτσι τη σκέφτομαι. Στη μουσική μου αρέσουν πάρα πολύ τα βόρεια, τα Βαλκάνια, που έχουν ημιτόνια πολύ πιο μελαγχολικά, όχι τόσο πολύ τα νησιώτικα. Γενικά, δεν θα υπήρχε η τέχνη αν ο άνθρωπος δεν είχε αγωνία, αλλά και η αγωνία κρύβει μια θλίψη, μια μελαγχολία. Ο άνθρωπος που δεν μπορεί να αντιμετωπίσει τη ζωή κάθεται και ζωγραφίζει.\nΈνας τρόπος για να με αποτρέψεις από το να πάω στο μπουντρούμι να ζωγραφίσω είναι να μου πεις ότι υπάρχει μια κούκλα εκεί παρακάτω που σε θέλει ‒ τα παρατάω αμέσως και τρέχω. Επειδή όμως είναι απίθανο να συμβεί, πάω κάτω και ζωγραφίζω με το δάκρυ στο μάτι. Όταν τυχαίνει κάτι πάρα πολύ καλό που έχει να κάνει με τη ζωή την ίδια, όχι με την τέχνη, όλοι μας παρατάμε τις δουλειές μας και πάμε να το βιώσουμε. Δεν υπάρχουν ηλικίες στο μυαλό, μόνο στο σώμα.\nΦαντάζομαι ότι κι αυτοί στα σπήλαια που ζωγράφιζαν τα βόδια ήθελαν να τα «πιάσουν», είχαν το πρόβλημα της επιβίωσης, άρα ήταν ένα παράπονο και μια ανάγκη να τα ζωγραφίσουν, μια αγωνία. Χωρίς αγωνία και πόνο δεν θα υπήρχε τέχνη. Ακόμα κι όταν έχεις χαρά, υπάρχει η αγωνία μην τη χάσεις. Η ζωή είναι δύσκολη. Μια χασούρα είναι, απ' την αρχή.\n• Γενικά, τις γυναίκες τις σέβομαι πιο πολύ από τους άντρες, γιατί το γελοίο του αντρικού κόσμου το γνωρίζω πολύ καλύτερα. Οπότε, μπορώ να μιλήσω με μεγαλύτερη υπευθυνότητα απέναντι στον άντρα, είμαι πολύ πιο αντικειμενικός γιατί τον γνωρίζω. Αν δεις τα έργα μου, δεν γελοιοποιώ καμία γυναίκα, τη χρησιμοποιώ για να φανεί η αδυναμία των αντρών.\n• Με έχει κουράσει το υπερβολικό political correctness, το ότι πρέπει να απολογείσαι για πράγματα που δεν σου έχουν περάσει ποτέ από το μυαλό και δεν υφίστανται. Και το ότι πρέπει να αποδεχτείς ότι ο κόσμος πάει προς το καλύτερο, όταν ο κόσμος πάει σκατά.\nΤο Χόλιγουντ είναι μια κοινωνία που λειτουργεί κατά 90% υποκειμενικά και είναι εκνευριστικό που τώρα ξαφνικά ανακάλυψαν αυτό το πράγμα – το οποίο συνέβαινε από καταβολής κόσμου. Δεν γίνεται, επειδή εγώ είμαι κοντός, όλοι να περπατάνε με τα γόνατα. Κι εμένα μου έπιασαν τον κώλο όταν ήμουν μικρός, αλλά δεν έγινε και τίποτα, δεν το θυμήθηκα μετά από σαράντα χρόνια. Σιγά τα ωά.\nΟ έρωτας με γάμησε. Όλη μου η πορεία από αυτόν εξαρτάται, οι κινήσεις μου έχουν να κάνουν με τον έρωτα, αυτός με κινεί γεωγραφικά. Είχα τεράστιο έρωτα για τη γυναίκα μου, ήταν η γυναίκα που ερωτεύτηκα πιο πολύ, και μετά χώρισα γιατί ερωτεύτηκα μια άλλη γυναίκα. Φωτο: Πάρις Ταβιτιάν/LIFO\n• Δεν παρακολουθώ πάρα πολλά πράγματα, όχι επειδή δεν θέλω αλλά επειδή ζω στη Βούλα και, έχοντας μάθει να ζω τόσο μακριά, είναι εκτός των συνηθειών μου. Συνήθως πάω μέχρι την πλατεία να πιω έναν καφέ και να πάρω λίγο οξυγόνο και γυρίζω να δουλέψω.\nΔεν θα πάω εύκολα σε μια έκθεση και αυτό, βέβαια, είναι ντροπή. Νεότερος ίσως πήγαινα περισσότερο, αλλά είμαι σε μια ηλικία πλέον που έχω μπει σε μια ράγα, σε ένα τρένο που δεν έχει διασταυρώσεις. Έχεις να ασχοληθείς με τα δικά σου προβλήματα, δεν είναι εύκολο να πηγαίνεις σε εκθέσεις.\nΓενικά, πάντως, όσο μου λέει το ένστικτο και απ' όσο μπορώ να καταλάβω από τα λίγα που έχω δει τα τελευταία χρόνια, τα πράγματα είναι πολύ καλύτερα στην Ελλάδα. Δηλαδή έχει πιο πολλούς καλούς καλλιτέχνες.\n• Η κατάσταση στην τέχνη είναι, γενικά, απελπιστική. Επειδή πουλάς αέρα κοπανιστό ως καλλιτέχνης, επειδή δεν υπάρχουν αντικειμενικά κριτήρια ‒κι αν υπάρχουν είναι στον αέρα‒, έχει να κάνει με τη διάθεση του άλλου, με τον χαρακτήρα του, δεν είναι όπως ένας φυσικός ή μαθηματικός που πάει κάπου με τα πτυχία του, του κάνουν δέκα ερωτήσεις και απαντάει.\nΕδώ ο καθένας θα δει το έργο σου με την αντίληψή του, δεν υπάρχει αυτό που λένε καθαρή αντικειμενική ματιά, είναι μια κατάσταση πάρα πολύ δύσκολη. Ήταν πάντα μια κατάσταση πάρα πολύ δύσκολη, αλλά το θέμα είναι ότι τώρα οι νέοι άνθρωποι θέλουν να μπουν σε έναν επαγγελματικό χώρο.\nΗ χώρα αλλάζει, για να κάνεις οτιδήποτε πρέπει να πληρώσεις. Σε μικρή ηλικία δεν μπορούσα να φανταστώ ποτέ ότι θα μπορούσα να βγάλω λεφτά από τη ζωγραφική. Δεν σκεφτόμουν ότι θα μπορούσα να βγάλω χρήματα από κάτι που μου αρέσει, θεωρούσα υπερβολή το να κάνω κάτι και να με πληρώνουν κι από πάνω.\nΤην εποχή που ξεκινούσα εγώ υπήρχαν λίγες γκαλερί, υπήρχαν οι λεγόμενοι καταξιωμένοι καλλιτέχνες που ήταν λιγάκι σαν τους μητροπολίτες και ήταν αδύνατο να πλησιάσεις. Αλλά δεν μας ενδιέφερε και τόσο, ήταν χαμένο το παιχνίδι, ήμασταν «καμένοι» εξαρχής, οπότε δεν ήταν τόσο μεγάλη η αγωνία.\n• Προφανώς και έχω πλάσει κι έναν μύθο, ότι έχω επιλέξει να είμαι μόνος και ότι δεν θα με καταλάβουν έτσι κι αλλιώς. Άμα δεν φτιάξεις αυτό το ηρωικό περιβάλλον δεν προχωράς, ότι κι αν κάνεις.\nΠρέπει να σκέφτεσαι και ότι είσαι ένας παρεξηγημένος καλλιτέχνης, ότι το έργο σου δεν το έχουν καταλάβει ακόμα και ότι κάποια στιγμή, σε έναν αόριστο χρόνο, θα το καταλάβουν.\n• Τώρα, μπορεί να έχουν αλλάξει τα πράγματα και να υπάρχουν επιμελητές, νέα παιδιά που σπούδασαν στο εξωτερικό και καλλιτέχνες από σχολές ή αυτοδίδακτοι, που έχουν ανάγκη να μπουν κάπου, να βρουν μια γκαλερί, αλλά νομίζω ότι αυτό είναι πάρα πολύ δύσκολο. Είναι πολλοί οι καλλιτέχνες, είναι καλύτερο το επίπεδο ασυζητητί.\nΆνοιξαν τα μάτια πολλών, αλλά ακόμα και οι αξιόλογοι καλλιτέχνες δεν μπορούν να πλάσουν έναν μύθο, δεν σου επιτρέπει η χώρα πια να σκέφτεσαι έτσι. Είναι σε κατάθλιψη, η κοινωνία περνά κρίση, και η μόνη λύση γι' αυτά τα παιδιά είναι να διοριστούν ως εκπαιδευτικοί σε κάποιο πανεπιστήμιο, στη δευτεροβάθμια ή στην πρωτοβάθμια εκπαίδευση.\nΕίναι πολύ περιορισμένος ο χώρος, είναι πολύ περιορισμένοι οι συλλέκτες, ο κόσμος δεν έχει λεφτά. Δεν τους αξίζει τέτοια ατυχία. Ίσως να έχουν σκεφτεί μια λύση που δεν την ξέρω εγώ, να έχουν βρει μια συναισθηματική ή ψυχολογική διέξοδο, αλλά βλέπω ότι αδικούνται οι νέοι καλλιτέχνες, παιδιά με ικανότητες που θα ήθελα πολύ να τις είχα. Τι θα γίνουν αυτοί οι άνθρωποι;\nΑυτό που έχω να τους προτείνω είναι να φύγουν από την Αθήνα, να μείνουν σε κάποιο νησί ή στην επαρχία, όπου είναι λιγότερα τα έξοδα και μπορούν να αφοσιωθούν στη ζωγραφική. Είναι άσχημο να πρέπει να φύγεις από την Ελλάδα για να επιβιώσεις. Αυτοί που κάνουν ζωγραφική θα πρέπει να έχουν πάντα το όνειρο, είναι το μόνο που σε τρέφει. Tο να διδάσκεις σε σχολείο και να ζωγραφίζεις παράλληλα είναι μια χαρά, κάν' το.\nDocumenta 14, Apostolos Georgiou, Untitled, acrylic on canvas, 2010. Kassel. Φωτο: Μichael Nast\n• Λεφτά από τη ζωγραφική άρχισα να βγάζω στα 50 μου. Όταν έκανα την πρώτη ατομική μου στην Αθήνα, είπα: «Εγώ με αυτούς τους γέρους δεν θέλω να έχω σχέσεις». Τρόμαξα ότι θα εντασσόμουν σε ένα γεροντικό περιβάλλον. Ήμουν πιτσιρικάς και τον κύκλο των ακαδημαϊκών τον έβλεπα και μου σηκωνόταν η τρίχα.\nΜου άρεσε ο Φρανκ Ζάππα, μου άρεσε η τζαζ, και σε αυτό το περιβάλλον ήταν σαν να γέρασα ξαφνικά. Είπα «άσ' το» και έκανα 17 χρόνια να οργανώσω άλλη ατομική. Και σώθηκα, γιατί είχα την πολυτέλεια να μην το κάνω.\nΤο '76 ήμουν 24 χρονών, ζούσα στην Ιταλία και όταν γύρισα δεν είχα καμία σχέση με γκαλερί. Γενικά, στην πορεία μου την επαγγελματική είχα πρόβλημα με τις επαφές, ήταν κάτι πολύ βαρετό, βαριόμουν τις διαδικασίες, να πηγαίνω να βρίσκω κόσμο...\nΈκανα μια προσπάθεια και για πέντε χρόνια λαχάνιαζα, μέχρι να ξανάρθει το οξυγόνο. Δεν είχα φίλους καλλιτέχνες, δεν ήμουν σε έναν χώρο εικαστικών, οι φίλοι μου ήταν άσχετοι με τον χώρο. Είχα φίλους γέλιου, όχι φίλους πάνω στην τέχνη. Ήμουν αυτό που ήμουν και ήθελα πολύ γέλιο. Η φιλοδοξία με έπιανε ανά πενταετία, έκανα μια προσπάθεια, αποτύγχανα και πήγαινα ξανά πίσω. Πάντα, όμως, ζωγράφιζα.\n• Το πιο μεγάλο όφελος από τη ζωγραφική είναι το ότι με βοήθησε να διαπιστώσω πως είμαι το ίδιο μαλάκας, το αν είμαι πετυχημένος ή όχι, καταξιωμένος ή όχι, δεν παίζει ρόλο. Δεν έχω αλλάξει καθόλου, οι μαλακίες παραμένουν οι ίδιες. Κατάλαβα ότι, τελικά, η επιτυχία δεν επηρεάζει τον άνθρωπο προς το καλύτερο.\n• Επιτυχία είναι γίνει εν μέρει αποδεκτή η δουλειά σου, χωρίς να χρειάζεται να κάνεις πολλές τούμπες, με τη λιγότερη ψυχολογική φθορά. Το να βρίσκει απήχηση η δουλειά σου σού δίνει κάποια χαρά, γιατί έχεις ανάγκη τον κόσμο. Το κοινό δεν σε έχει ανάγκη, εσύ το έχεις, γιατί όλη την έπαρση και τον ενθουσιασμό τα παίρνει ο θεατής, αυτός που απολαμβάνει το έργο, όχι αυτός που το κάνει.\nΕγώ, ως ακροατής της μουσικής, παθαίνω νιρβάνα, πεθαίνω, ενθουσιάζομαι, αλλά δεν έχω βρεθεί ποτέ μπροστά από έναν πίνακα και να έχω βάλει τα κλάματα. Ενώ στον Μπαχ λέω: «Ευχαριστώ που με έκανες άνθρωπο». Την ευτυχία την έχω βιώσει, μια περίοδο της ζωής μου το δήλωνα κιόλας κάθε μέρα. Αν δεν είχαμε την τέχνη να μας βασανίζει, όλες οι μέρες θα ήταν ή ωραίες ή άσχημες.\n• Αυτό που εύχονταν οι παλιοί «υγεία, υγεία», όσο περνούν τα χρόνια, βλέπω ότι είναι κάτι που το εκτιμάς όλο και πιο πολύ. Είμαστε δοκάρι κι έξω, είναι μέχρι να μπει η μπάλα στην εστία, μετατοπίζουμε τα γκολπόστ. Η μεγάλη αλλαγή γίνεται ανά 7ετίες: μέχρι τα 45 δεν υπάρχει αλλαγή, γίνεται μία αλλαγή προς το τέλος των 40, μετά προς το τέλος των 50 και μετά άλλη μία που έχει να κάνει με τη λογική πια, μετά τα 60.\nΘυμάμαι κάποτε τον πατέρα μου στη Σκόπελο, λίγο πριν εγχειριστεί για προστάτη, στα 70κάτι και με πολύ κέφι, ενώ καθόμασταν στο μπαλκόνι, που μου είπε «να φυτέψουμε μια βερικοκιά κοντά στη δεξαμενή, να ποτίζεται και να κάνουμε μαρμελάδες».\nΉταν πολύ αισιόδοξος άνθρωπος. Σκεφτόμουν «τι λέει τώρα;», αλλά τη φυτέψαμε τη βερικοκιά, μεγάλωσε, και ο πατέρας μου έζησε άλλα 15 χρόνια και πρόλαβε να φάει μαρμελάδες. Είχε ακόμα προοπτική. Εγώ, στα 67, δεν έχω τέτοια αισιοδοξία, και αυτό είναι κακό, γιατί, αν είχα φυτέψει μια βερικοκιά όταν ήρθα εδώ, τώρα θα τάιζα την γειτονιά. Είναι θέμα το πού βάζεις εσύ το όριο, πόσο σου το επιτρέπουν οι φοβίες σου.\nApostolos Georgiou, Untitled, acrylic on canvas, 2010\n• Το σπίτι στη Σκόπελο είναι σε μια περιοχή όπου η αμμουδιά αγκαλιάζει το κτήμα, με 180 μοίρες θάλασσα. Ξύπναγα στις 6 το πρωί. Έξω ο αέρας λυσσομανούσε, έβλεπες το πέλαγος να αφρίζει και εσύ να είσαι μέσα και να κάνεις τον καφέ και το τσιγάρο σου. Και μετά, να ξέρεις ότι μόλις φύγει το παιδί για το σχολείο, θα καθίσεις να ζωγραφίσεις με τη μουσική στη διαπασών. Πέρασα και πολύ ωραία χρόνια, ήταν κάθε μέρα ωραία.\nΑν το αποφασίσεις νωρίς, αλλάζεις και το επάγγελμά σου. Ήμασταν τυχεροί να έχουμε το κτήμα και εκεί περάσαμε καλύτερα από οπουδήποτε αλλού.\nΔεν έχω πάει σε πολλά νησιά στην Ελλάδα. Συνολικά, σε νησιά πρέπει να έχω περάσει έναν μήνα όλη μου τη ζωή. Και τώρα, αν βρεθώ σε μια ευρωπαϊκή πρωτεύουσα, θα βρω το κοντινότερο καφέ και θα πάω εκεί, δηλαδή κάνω ό,τι κάνω κι εδώ, δεν πάω παραπέρα. Στα μουσεία πάω με το ζόρι, αν με τραβήξουν, είμαι τόσο μονόχνοτος και μονόπλευρος.\n• Αυτό τον καιρό με ενοχλεί πιο πολύ ο Τσίπρας. Πάρα πολύ, μάλιστα. Όχι η αριστερά, αν και δεν θυμάμαι πια τι είναι αριστερά, το έχω ξεχάσει. Κάνει ό,τι έχει μάθει να κάνει. Κάπως έτσι αυτοί οι άνθρωποι επιβίωσαν μέσα στο ίδιο τους το κόμμα. Πώς είναι οι καραβανάδες που κάνουν καψόνια, που έχουν μάθει να παραμερίζει ο ένας τον άλλο;\nΟ Τσίπρας είναι η πεμπτουσία αυτού του πράγματος, ψάχνει λόγο για να κάνει καψόνια. Ξέρει πώς να καλύπτει τα πάντα μέσα από ένα λόμπι και με ενοχλεί πολύ το ότι δεν θα επιτρέψει ποτέ στον Έλληνα να πει «άντε, ρε γαμώτο, να το κάνω αλλιώς, δεν μας πήγε καλά έτσι».\nΔιαιωνίζει την αθλιότητα και τα κακά χαρακτηριστικά του. Αυτό έκανε και ο Ανδρέας, πήρε και ό,τι σκατό είχαμε και το ανέδειξε, κι έφτιαξε τον εαυτό του, το κόμμα. Ο Τσίπρας πάει να κάνει ακριβώς το ίδιο μια εποχή που είναι ακόμα χειρότερη από τότε. Πάει να φτωχοποιήσει τους Έλληνες, να χάσουν οποιαδήποτε ελπίδα. Κι όταν χάνεις κάθε ελπίδα, από τον αριστερό περιμένεις να σου δώσει ένα κομμάτι ξερό ψωμί.\nΣτο μυαλό του Έλληνα η αριστερά είναι καλή και η δεξιά είναι κακή, στο μυαλό ολωνών μας. Υπάρχουν άνθρωποι που δεν θέλουν να υποφέρει ο διπλανός και άνθρωποι που δεν τους ενδιαφέρει αν υποφέρει ο διπλανός, εμείς το έχουμε πει αριστερά και δεξιά.\nΌταν έχεις χάσει κάθε ελπίδα κι έχεις βολευτεί στη φτώχια σου, το ελάχιστο σου φαίνεται εντάξει, καλύτερο από το τίποτα. Εκεί που ο Αντρέας έλεγε «κανένα γκαρσόνι και όλοι θα βγάλουν λεφτά», ο Τσίπρας λέει «όλοι φτωχοί και μην ασχολείστε, θα τα κανονίσω εγώ τα υπόλοιπα».\nΜια κωλοτρυπίδα είμαστε, πόσο να υψώσεις το ανάστημα. Αλλά δεν μπορείς να λες τόσο ψέμα και να αντιμετωπίζεις τον κόσμο σαν βλάκα. Θέλει φτύσιμο γι' αυτά που υποσχέθηκε, όχι γι' αυτά που έκανε.\nApostolos Georgiou, 0100 , acrylic on canvas. Φωτο: Boris Kirpotin\nΑυτό τον καιρό με ενοχλεί πιο πολύ ο Τσίπρας. Πάρα πολύ, μάλιστα. Όχι η αριστερά, αν και δεν θυμάμαι πια τι είναι αριστερά, το έχω ξεχάσει. Κάνει ό,τι έχει μάθει να κάνει. Κάπως έτσι αυτοί οι άνθρωποι επιβίωσαν μέσα στο ίδιο τους το κόμμα. Φωτο: Πάρις Ταβιτιάν/LIFO\n• Επειδή έχω περιορίσει πολύ τις δραστηριότητες και τα όνειρά μου αυτήν τη στιγμή, νομίζω ότι δύναμη μου δίνει η αγάπη των κοντινών μου ανθρώπων, αυτών που γνωρίζω. Και το ότι βγάζω κανένα έργο της προκοπής, το ότι μπορώ να λειτουργώ ακόμη ως καλλιτέχνης, ότι δεν ξέφτισα. Είναι ωραίο όταν βλέπεις πως κάποιος καταλαβαίνει τι κάνεις και σου κλείνει το μάτι...\n• Ο έρωτας με γάμησε. Όλη μου η πορεία από αυτόν εξαρτάται, οι κινήσεις μου έχουν να κάνουν με τον έρωτα, αυτός με κινεί γεωγραφικά. Είχα τεράστιο έρωτα για τη γυναίκα μου, ήταν η γυναίκα που ερωτεύτηκα πιο πολύ, και μετά χώρισα γιατί ερωτεύτηκα μια άλλη γυναίκα.\n• Έχω πάψει να κοιτάζω τον εαυτό μου στον καθρέφτη εδώ και πάρα πολλά χρόνια. Με τα χρόνια κατάλαβα ότι δεν έχει αλλάξει σ' εμένα τίποτα, διαπίστωσα ότι ακόμα δεν έχω ωριμάσει, έχω παραμείνει ένα ώριμο παιδί. Και κατάλαβα ότι κάποια πράγματα είναι απαγορευτικά, το γαμημένο το μάτι βλέπει μπροστά, δεν βλέπει κάτω...


Αλ Σίσι: Να ενισχυθεί η συνεργασία στον τομέα της ενέργειας - Times News\nΤην πρόθεση της Αιγύπτου να ενισχυθεί η συνεργασία της χώρας με την Ελλάδα και την Κύπρο στον τομέα της ενέργειας, γνωστοποίησε ο πρόεδρος της Αιγύπτου Αμπντέλ Φατάχ αλ Σίσι, στις δηλώσεις του στην κοινή συνέντευξη που παραχωρεί μαζί με τον Κυριάκο Μητσοτάκη και το Νίκο Αναστασιάδη, στο πλαίσιο της 9ης Τριμερούς Συνόδου Κορυφής των τριών χωρών.\nΟ αιγύπτιος πρόεδρος έκανε ιδιαίτερη αναφορά στη σημασία της υπογραφής σήμερα του μνημονίου συνεργασίας της τριμερούς ηλεκτρικής διασύνδεσης, λέγοντας πως «θεωρούμε αυτό το ως προοίμιο της γενικότερης ηλεκτρικής διασύνδεσης με την Ευρώπη».\n«Μεγάλο σχέδιό μας είναι η ίδρυση του φόρουμ φυσικού αερίου της Ανατολικής Μεσογείου για την αξιοποίηση των κοιτασμάτων υδρογονανθράκων όλων των χωρών με σεβασμό στο διεθνές δίκαιο», συνέχισε.\nΟ ίδιος αναφέρθηκε επίσης στο Κυπριακό, τονίζοντας πως η Αίγυπτος στηρίζει την δίκαιη επίλυση του κυπριακού επί τη βάση του διεθνούς δικαίου και των ψηφισμάτων του ΟΗΕ. «Στηρίζουμε επίσης την διεξαγωγή ελεύθερων εκλογών στη Λιβύη και την απομάκρυνση όλων των ξένων στρατευμάτων, είπε προσθέτοντας πως οι τρεις άνδρες συζήτησαν και άλλα περιφεριακά θέματα.\n«Συζητήσαμε επίσης και το παλαιστινιακό θέμα υπό το φως της κλιμάκωσης της διένεξης Ισραήλ – Παλαιστίνης τον περασμένο Μάιο. Συζητήσαμε επίσης το θέμα της Συρίας υποστηρίζοντας τις καταβαλλόμενες προσπάθειες του εκπροσώπου του ΟΗΕ, εξακολουθούμε να υποστηρίζουμε την διατήρηση της εδαφικής ακεραιότητας της Συρίας. Είμαστε υπέρ της διατήρησης της σταθερότητας στο Λίβανο. Συζητήσαμε και το θέμα της τρομοκρατίας, αλλά και την παράνομη μετανάστευση», είπε.\nΑίγυπτοςΑΜΠΝΤΕΛ ΦΑΤΑΧ ΕΛ ΣΙΣΙΠΡΟΕΔΡΟΣΤΡΙΜΕΡΗΣ ΣΥΝΟΔΟΣ


ΓορΓά παρεστιΓμένα: Σεπτεμβρίου 2021\nΑναρτήθηκε από Α. Παπαγιάννης στις 11:04 μ.μ. 1 σχόλιο:\nΑναρτήθηκε από Α. Παπαγιάννης στις 9:55 μ.μ. 4 σχόλια:\nΣτις ειδήσεις της περασμένη εβδομάδος κυριάρχησε, παραγκωνίζοντας ακόμη και τον κορωνοϊό, το σύμφωνο AUKUS, με το οποίο η Αυστραλία χωρίς καμιά προειδοποίηση γύρισε την πλάτη στη Γαλλία και στην πανάκριβη συμφωνία αγοράς υποβρυχίων που είχε συνάψει μαζί της και πιάστηκε αγκαζέ με τις ΗΠΑ (την... ετεροθαλή αδελφή της) και τη Βρετανία (την κοινή ιστορική ‘μαμά’ τους). Το γεγονός έδωσε αφορμή για σκέψεις για το πού στέκεται η Ευρώπη στον παγκόσμιο χάρτη όταν η παραδοσιακή της σύμμαχος Αμερική την αγνοεί επιδεικτικά. Το θλιβερό συμπέρασμα πολλών είναι ότι στη διεθνή σκακιέρα η γηραιά ήπειρος αποτελεί απλώς ένα ακόμη πιόνι, έστω πιο μεγάλο και σχετικά πιο πλούσιο, που το χρησιμοποιούν οι βασικοί παίκτες ανάλογα με τα δικά τους συμφέροντα, που αλλάζουν κάθε τόσο φορά όπως και οι ανεμοδείκτες.\nΛοιπόν, τι πρέπει να κάνει η Ευρώπη; Μια ουτοπικά καλή ιδέα θα ήταν να διαρρήξει τους παραδοσιακούς δεσμούς της και να εφαρμόσει μια δική της πολιτική, ανεξάρτητη από ιστορικές εξαρτήσεις, να μη μετέχει πλέον σε πολέμους, επεκτατικές και άλλες επιχειρήσεις άλλων και να ρυθμίζει τις οικονομικές και ενεργειακές της σχέσεις με όποιον εταίρο θέλει και με δικούς της όρους. Πόσο όμως θα την άφηναν οι παλαιοί ‘φίλοι’ της να το κάνει, ακόμη κι αν το αποφάσιζε (πράγμα εξαιρετικά απίθανο); Σε ένα γεωστρατηγικό ‘μπρα ντε φερ’ πόσο επιτρέπεται η ουδετερότητα, όσο κι αν την επιθυμεί κανείς; Υπάρχουν πολλοί τρόποι εκβιασμού, με το γάντι ή χωρίς αυτό, για να πείσεις έναν ουδέτερο ότι δεν τον συμφέρει να μένει μακριά από την ομπρέλα που του προσφέρεις, με αντάλλαγμα την δήθεν υψηλή προστασία του (η οποία όμως υπόκειται σε τροποποιήσεις ανάλογα με τα εκάστοτε συμφέροντα του φορέα της). Κανένας ‘μεγάλος’ δεν προσφέρει εγγυήσεις χωρίς δεσμευτικούς όρους που εξυπηρετούν πρωτίστως, αν όχι αποκλειστικά, τα δικά του συμφέροντα. Αυτό στην πολιτικά ορθή γλώσσα ονομάζεται διεθνές δίκαιο και στην λίγο πιο κυνική δίκαιο του ισχυροτέρου. Διαλέγετε την ονομασία που σας εκφράζει περισσότερο.\nΈχοντας ζήσει αρκετά χρόνια στη Βρετανία θεωρώ ότι γνωρίζω κάποιες από τις ιδιορρυθμίες της χώρας αυτής και των θεσμών της. Ωστόσο, πάντα υπάρχει ένας ολόκληρος άγνωστος κόσμος που πτυχές του έρχονται κάθε τόσο στη δημοσιότητα και ξαφνιάζουν ακόμη και τους ‘γνώστες’. Μια τέτοια πτυχή αποκαλύπτει χθεσινό δημοσίευμα που λέει ότι, σύμφωνα με σχετική δικαστική απόφαση, «η διαθήκη του Φιλίππου, του εκλιπόντος συζύγου της Βασίλισσας Ελισάβετ θα σφραγισθεί και θα παραμείνει έτσι για διάστημα τουλάχιστον 90 ετών ώστε να διαφυλαχθεί η ιδιωτικότητα και η αξιοπρέπεια της μοναρχίας». Υποθέτω ότι η διαθήκη έχει ήδη αναγνωσθεί από τους αμέσως ενδιαφερόμενους, διότι αν έπρεπε να περιμένουν ενενήντα χρόνια για να μάθουν ό,τι τους αφορά, αυτό δεν θα ενδιέφερε πλέον τους ίδιους αλλά κάποιους απογόνους τους. Όπως λέει η απόφαση του δικαστηρίου, «ο βαθμός της δημοσιότητας που θα προκαλούσε πιθανή δημοσιοποίηση της διαθήκης θα ήταν πολύ μεγάλος και εντελώς αντίθετος προς το σκοπό της διατήρησης της τιμής του ανώτατου άρχοντα». Κάποιος ευφάνταστος συγγραφέας μπορεί να συνθέσει ένα πρωτότυπο μυθιστόρημα για τη σφραγισμένη βασιλική διαθήκη και το περιεχόμενό της και τις ενδεχόμενες επιπτώσεις του. Εμείς περιοριζόμαστε στο να καταγράψουμε και το γεγονός αυτό στον κατάλογο με τις παραξενιές του κόσμου.\nΤο διάστημα ξαναμπαίνει στην επικαιρότητα για τα καλά. Σπεύσατε να κλείσετε θέσεις, διότι αρχίζουν οι πτήσεις για μη επαγγελματίες. Μετά τον Ρίτσαρντ Μπράνσον και τον Τζεφ Μπέζος, ένας ακόμη πολυεκατομμυριούχος ταξιδεύει για τρεις μέρες σε απόσταση 575 χιλομέτρων από την επιφάνεια της Γης, και μάλιστα πληρώνοντας τα εισιτήρια για τρεις ακόμη συνεπιβάτες (η τιμή δεν αποκαλύπτεται, αλλά μην αμφιβάλλετε ότι θα είναι κάπως... διαστημική). Κανένας δεν είναι εκπαιδευμένος αστροναύτης, και η πτήση θα ελέγχεται αποκλειστικά από το έδαφος. Καλό τους ταξίδι λοιπόν.\nΑναρωτιέται βέβαια κανείς, εντελώς πεζά, για τη σκοπιμότητα του εγχειρήματος. Πέρα από το να γράψει κανείς στο βιογραφικό του ή να διηγείται σε παιδιά, εγγόνια και φίλους ότι πέταξε στο διάστημα, τι άλλο μπορεί να αποκομίσει από το ταξίδι; Άντε κι μερικά γιγαμπάιτ φωτογραφίες της υδρογείου, απ’ αυτές που είναι γεμάτο το διαδίκτυο. Άλλο τίποτε; Θυμούμαι κάτι που ακούσαμε πριν χρόνια από τον μακαριστό π. Συμεών. Ένας καθηγητής του ΑΠΘ έλεγε διδάσκοντας στην Παλιά Φιλοσοφική τη δεκαετία του 1950: «Υποθέστε ότι ξεκινούν δυο άνθρωποι απ’ αυτή την αίθουσα για να πάνε στην Αμερική. Ο ένας έχει μόλις κατέβει τις σκάλες. Ο άλλος βρίσκεται ήδη στο δρόμο. Μπορεί ο δεύτερος να ισχυρισθεί ότι έχει περάσει τον πρώτο; Στην Αμερική πηγαίνουν, όχι στο απέναντι πεζοδρόμιο». Κάπως έτσι κι εδώ: μπροστά στις ιλιγγιώδεις αποστάσεις του διαστήματος τα 575 χιλιόμετρα της τροχιάς είναι κάτι σαν να διασχίζεις απλώς έναν δρόμο στη γειτονιά σου.\nΚαι δυο άλλα ερωτήματα. Το ένα οικολογικό: σε μια εποχή που συζητείται το ανθρακικό αποτύπωμα των αεροπορικών ταξιδιών και οι εκπομπές των αυτοκινήτων, με πόσο καμμένο λιγνίτη ισοδυναμεί μια εκτόξευση στο διάστημα; Και το άλλο οικονομικό: πόσα παιδικά γεύματα, σχολεία, φάρμακα, νοσοκομεία (ή ό,τι άλλο χρειαζούμενο) θα μπορούσαν να αγοράσουν μερικά διαστημικά εισιτήρια;\nΑναρτήθηκε από Α. Παπαγιάννης στις 12:03 π.μ. 1 σχόλιο:\nΔιάβασα με ενδιαφέρον την ανάλυση του Θ. Γεωργακόπουλου (‘Τι μου έμαθε η COVID-19’, 11/9/21)*, και θα ήθελα να προτείνω μια απάντηση στην απαίτηση/προσδοκία του από τη σύγχρονη επιστήμη. Η πολυμορφία των κλινικών εκδηλώσεων της νόσου οφείλεται στο ότι σε κάθε περίπτωση υπάρχει μια μοναδική αλληλεπίδραση ενός και του αυτού βιολογικού οργανισμού (του ιού) με έναν απείρως πιο σύνθετο βιολογικό οργανισμό (τον κάθε συγκεκριμένο ασθενή), που μπορεί να πάρει ποικίλες μορφές. Με όσες γνώσεις κι αν έχουμε, δεν μπορούμε να αναλύσουμε όλους τους πιθανούς παράγοντες που παίζουν ρόλο στην αλληλεπίδραση αυτή. Η σύγκριση με το διαστημικό τηλεσκόπιο αναδεικνύει την βασική διαφορά των προς επίλυση προβλημάτων. Εκεί πρόκειται για καθαρώς μηχανικά ζητήματα που επιδέχονται τεχνικές λύσεις, πολύπλοκες μεν αλλά με προβλέψιμα αποτελέσματα. Εδώ έχουμε να κάνουμε με βιολογικά φαινόμενα που αποδεικνύονται πολύ πιο σύνθετα, αφού επηρεάζονται, εκτός από τις πάμπολλες φυσικοχημικές αντιδράσεις, και από κοινωνικές ή και ψυχολογικές ακόμη μεταβλητές, που δεν μπορούν πάντα να σταθμισθούν με ακρίβεια και έχουν απρόβλεπτες συνέπειες. Γι’ αυτό άλλωστε και η ιατρική δεν μπορεί να ασκηθεί από υπολογιστές, ούτε υπάρχει μια ενιαία συνταγή αντιμετώπισης για όλους, ακόμη και για την ίδια γνωστή νόσο.\nΈνα φιλοσοφικό δίδαγμα από την όλη εμπειρία της Covid-19 θα πρέπει να είναι ότι το Σωκρατικό «ἕν οἶδα, ὅτι οὐδὲν οἶδα» ισχύει ακόμη και στον 21ο αιώνα. Με όλη μας τη συσσωρευμένη γνώση, ας έχουμε κατά νουν ότι υπάρχουν πολλά ακόμη που δεν γνωρίζουμε, και το «δεν ξέρω» αποτελεί τη μόνη θεμιτή απάντηση σε πολλά ερωτήματα. Για να θυμηθούμε και τον Απόστολο Παύλο, «ἐκ μέρους γινώσκομεν».\n*Ο αρθρογράφος εκπλήσσεται με την ποικιλομορφία των κλινικών εκδηλώσεων της νόσου και απορεί πώς η σύγχρονη επιστήμη, ενώ αποστέλλει διαστημικά τηλεσκόπια σε τεράστιες αποστάσεις από τη Γη και συλλέγει πληροφορίες από τα αχανή βάθη του διαστήματος, δεν έχει καταφέρει να λύσει τον γρίφο του κορωνοϊού.\nΑς γράψω και κάτι αμιγώς ιατρικό, και μάλιστα στην ειδικότητά μου. Στο τρέχον συνέδριο της Ευρωπαϊκής Πνευμονολογικής Εταιρείας (ERS) ανακοινώθηκε μια μεγάλη μελέτη από τη Σουηδία, που βρήκε ότι ακόμη και μικρή μείωση της αναπνευστικής ικανότητος (μειωμένη FEV1 ή FVC) αυξάνει τον κίνδυνο αιφνιδίου καρδιακού θανάτου, ακόμη και σε μη καπνιστές. Με βάση τα ευρήματα αυτά συνιστάται με ελέγχονται με σπιρομέτρηση οι μεσήλικες, ώστε να ανιχνεύονται εκείνοι που μπορεί να χρειάζονται κάποια διορθωτική παρέμβαση. Με άλλα λόγια, όπως αναζητείται η υπέρταση ή η αυξημένη χοληστερίνη ή άλλος παράγων κινδύνου σε τέτοια άτομα, καλό είναι να γίνεται και αναπνευστικός έλεγχος. Και βέβαια η πιο αποτελεσματική (σε πολλαπλά επίπεδα) παρέμβαση, ακόμη και χωρίς αναπνευστικό έλεγχο, είναι η διακοπή του καπνίσματος σε όσους επιμένουν να ‘τσιγαρίζουν’, όπως έλεγε πριν πολλά χρόνια ένα κοριτσάκι.\nΑναρτήθηκε από Α. Παπαγιάννης στις 4:16 μ.μ. 2 σχόλια:\nΟι αναγνώστες της σελίδας θα ξέρουν ότι κατά καιρούς διασκεδάζουμε με το ‘εμπόρευμα’ διαφόρων δημοπρασιών ανά τον κόσμο, που δεν παύουν να μας επιφυλάσσουν εκπλήξεις σχετικές με την ανθρώπινη ματαιοδοξία (άλλη ονομασία της ανοησίας). Το πιο πρόσφατο εύρημα είναι ένα (ακόμη) δίκωχο καπέλο που ανήκε στον Ναπολέοντα Βοναπάρτη, όπως απέδειξε έρευνα με DNA και ηλεκτρονικό μικροσκόπιο. Θα εκτεθεί σε δημοπρασία τον άλλο μήνα και αναμένεται να πιάσει 100-150 χιλιάδες λίρες, τιμή μάλλον οικονομική, αφού άλλα καπέλα από το ίδιο κεφάλι στο παρελθόν έφτασαν και το εκατομμύριο λίρες.\nΚάποτε τα φρενοκομεία, τόσο στην πραγματικότητα όσο και στα ανέκδοτα και τα παραμύθια, ήταν γεμάτα ‘Μεγάλους Ναπολέοντες’. Τώρα φαίνεται ότι οι επίδοξοι αυτοκράτορες κυκλοφορούν εκτός. Είναι η λεγόμενη αποϊδρυματοποίηση, η μοντέρνα τάση της Ψυχιατρικής.\nΑναρτήθηκε από Α. Παπαγιάννης στις 5:36 μ.μ. 4 σχόλια:\nΑναρτήθηκε από Α. Παπαγιάννης στις 4:00 μ.μ. 1 σχόλιο:


Κανονισμοί Παιδικού Μονοπατιού Άλσους Νυμφαίας\n1. ΓΕΝΙΚΑ: Στους κανονισμούς που απαριθμούνται πιο κάτω, οι λέξεις που σημειώνουμε εδώ αναφέρονται σε συγκεκριμένους όρους: ΑΘΛΗΤΙΚΗ ΕΚΔΗΛΩΣΗ, στο 3ο Παιδικό Μονοπάτι Νυμφαίας / ΑΘΛΗΤΕΣ, στους αγωνιζόμενους, αυτούς δηλαδή που νόμιμα έχουν εγγραφεί και συμμετέχουν / ΕΠΙΤΡΟΠΗ, στην Οργανωτική Επιτροπή του 3ου Παιδικού Μονοπατιού Νυμφαίας.\n2. ΤΟ ΥΦΟΣ ΤΗΣ ΑΘΛΗΤΙΚΗΣ ΕΚΔΗΛΩΣΗΣ: Το παιδικό μονοπάτι του άλσους Νυμφαίας, δεν έχει κανέναν ανταγωνιστικό χαρακτήρα και για το λόγο αυτό δε χαρακτηρίζεται ως αγώνας. Σκοπός του είναι να διδάξει στους μικρούς αθλητές ηθικές αξίες που προάγει ο αθλητισμός, όπως τον ευγενή ανταγωνισμό, την καταβολή προσπάθειας για την επίτευξη ενός στόχου, αλλά και την αναγνώριση και επιβράβευση της προσπάθειας των υπολοίπων αθλητών, την ιδέα της συμμετοχής σε ένα αθλητικό γεγονός χωρίς την επιβράβευση μέσω ειδικού επάθλου κλπ. Για το λόγο αυτό τα έπαθλα και η επιβράβευση των νικητών της εκδήλωσης, θα είναι συγκεκριμένα και περιγράφονται αναλυτικά στον όρο 17 του παρόντος.\n3. ΣΥΜΜΟΡΦΩΣΗ: Οι αθλητές είναι υποχρεωμένοι να σεβαστούν στο ακέραιο τους κανονισμούς που περιγράφονται παρακάτω. Είναι επίσης υποχρεωμένοι να υπακούσουν στις υποδείξεις των κριτών του αγώνα. Η μη συμμόρφωση με τους κανονισμούς ή τις υποδείξεις επισύρει ανάλογες ποινές. Οι κριτές του αγώνα όταν αντιληφθούν παραβάσεις των κανονισμών, τις καταγράφουν και ενημερώνουν τους παραβάτες. Κάθε άλλο εξουσιοδοτημένο πρόσωπο από τη διοργάνωση έχει τη δυνατότητα να καταγράψει επίσης όποια παράβαση υποπέσει στην αντίληψή του και να την υποβάλει προς εξέταση στην Επιτροπή Αγώνα.\n4. ΔΙΚΑΙΩΜΑ ΣΥΜΜΕΤΟΧΗΣ: Στην αθλητική εκδήλωση δικαιούνται να συμμετάσχουν αγόρια και κορίτσια με ηλικία από 5 έως 15 ετών την ημέρα τέλεσης του αγώνα, δηλαδή όσοι έχουν γεννηθεί από τις 23 Νοεμβρίου του 1999 έως τις 23 Νοεμβρίου του 2009. Ο κατάλογος των συμμετοχών κλείνει μόλις συμπληρωθεί ο προβλεπόμενος αριθμός συμμετοχών ή μέχρι την καταληκτική ημερομηνία που ορίζεται κάθε χρόνο με την αναγγελία της έναρξης των εγγραφών. Οι διοργανωτές επιφυλάσσονται τους δικαιώματός τους να μη δεχτούν αθλητές οι οποίοι στο παρελθόν έχουν αποβληθεί από παρόμοιους αγώνες εξαιτίας αντιαθλητικής συμπεριφοράς.\n5. ΧΡΟΝΟΣ ΔΙΕΞΑΓΩΓΗΣ: Το Παιδικό Μονοπάτι Νυμφαίας συνδιοργανώνεται μαζί με το Λαϊκό μονοπάτι Νυμφαίας. Για το έτος 2014 θα πραγματοποιηθεί στις 23 Νοεμβρίου. Η εκκίνηση δίνεται στις 09:30’ το πρωί, στην είσοδο του άλσους Νυμφαίας στην Κομοτηνή. Η αθλητική εκδήλωση κλείνει μόλις τερματίσει και ο τελευταίος αθλητής, στο ίδιο σημείο. Η απονομή επάθλων στους νικητές γίνεται αμέσως μετά τη λήξη της αθλητικής εκδήλωσης στο χώρο του τερματισμού.\n6. ΔΙΑΔΡΟΜΗ ΑΘΛΗΤΙΚΗΣ ΕΚΔΗΛΩΣΗΣ: Η συνολική διαδρομή είναι 800 μέτρα, αποτελείται κυρίως από ένα κυκλικό μονοπάτι και λίγα μέτρα περνούν από την άσφαλτο του παρκινγκ που βρίσκεται στην είσοδο του άλσους. Όλοι οι γονείς των μικρών αθλητών έχουν τη δυνατότητα να παρακολουθούν τα παιδιά τους, σχεδόν καθ’ όλη ή και καθ’ όλη τη διάρκεια της διαδρομής, εφόσον αποφασίσουν να κινηθούν και οι ίδιοι μαζί με αυτά.\n7. ΧΡΟΝΙΚΟ ΟΡΙΟ ΑΠΟΚΛΕΙΣΜΟΥ: Δεν υπάρχει χρονικό όριο αποκλεισμού στον αγώνα.\n8. ΑΡΙΘΜΟΣ ΑΘΛΗΤΗ: Κάθε αθλητής φέρει έναν αριθμό πάνω του, τον οποίο είναι υποχρεωμένος να έχει πάνω σε εμφανές σημείο στην εμπρόσθια όψη της στολής του (φανέλα). Ο αριθμός πρέπει να παραμείνει σε όλη τη διάρκεια της αθλητικής εκδήλωσης χωρίς να διπλωθεί κάποια από τις άκρες του, αποκρύβοντας έτσι οποιοδήποτε στοιχείο αναγράφεται πάνω στο ύφασμα (χορηγοί, λογότυπα κλπ). Ο αριθμός (bib) είναι διαστάσεων 20 Χ 15 cm περίπου και φέρει επιπλέον και το ονοματεπώνυμο του αθλητή πάνω του. Ουσιαστική αλλοίωση του αριθμού, η οποία ενδέχεται να προκαλέσει σύγχυση στους υπεύθυνους καταγραφής των Σταθμών τιμωρείται με αποκλεισμό. Απώλεια του αριθμού τιμωρείται με αποκλεισμό.\n9. ΣΗΜΑΝΣΗ ΔΙΑΔΡΟΜΗΣ: Λόγω της στενής επίβλεψης των αθλητών, του μικρού μήκους της διαδρομής, του εμφανούς μονοπατιού όπου θα διεξαχθεί η αθλητική εκδήλωση και του γεγονότος ότι συμπίπτει με το τελευταίο κομμάτι της διαδρομής του Λαϊκού μονοπατιού που θα διεξαχθεί αμέσως μετά, δε θα υπάρξει ξεχωριστή σηματοδότηση για το παιδικό μονοπάτι Νυμφαίας.\n10. ΑΠΟΡΡΙΜΜΑΤΑ: Απαγορεύεται αυστηρά η απόρριψη αντικειμένων κατά μήκος της διαδρομής. Τέτοια αντικείμενα θεωρούνται πλαστικά κύπελλα ή οποιοδήποτε άλλο υλικό συσκευασίας στερεάς ή υγρής μορφής τροφής που καταναλώνουν οι αθλητές. Θα υπάρχει ειδικός πλαστικός σάκος απορριμμάτων για το σκοπό αυτό. Όλοι οι αθλητές είναι υποχρεωμένοι να ρίχνουν τα πλαστικά κύπελλα μέσα στο σάκο ή δίπλα απ αυτόν. Απόρριψη υλικών συσκευασίας ή άλλων μη οργανικών απορριμμάτων σε οποιοδήποτε σημείο της διαδρομής πέρα από τα προκαθορισμένα, επισύρει ποινή αποκλεισμού.\n11. ΚΙΝΗΣΗ ΣΤΟ ΜΟΝΟΠΑΤΙ: Οι αθλητές είναι υποχρεωμένοι να κινούνται στο μονοπάτι χωρίς να σχηματίσουν ομάδες που εκτείνονται σε πλάτος, εμποδίζοντας έτσι τους αθλητές που θα ήθελαν να προσπεράσουν. Όταν κάποιος αθλητής ειδοποιείται ότι πρέπει να κάνει στην άκρη για να προσπεραστεί, θα πρέπει να παραμείνει στην ανηφορική (εσωτερική) πλευρά της πλαγιάς. Απαγορεύεται η παρουσία σκύλων που ενδεχομένως συνοδεύουν κάποιους αθλητές.\n12. ΣΤΑΘΜΟΙ ΤΡΟΦΟΔΟΣΙΑΣ: Η διοργάνωση αναλαμβάνει την τροφοδοσία των αθλητών, υποστηρίζοντάς τους στην εκκίνηση – τερματισμό της αθλητικής εκδήλωσης.\n13. ΥΠΟΧΡΕΩΤΙΚΟΣ ΕΞΟΠΛΙΣΜΟΣ: Δεν προβλέπεται υποχρεωτικός εξοπλισμός για τους αθλητές.\n14. ΣΤΑΘΜΟΙ ΕΛΕΓΧΟΥ: Ο Σταθμός Ελέγχου της αθλητικής εκδήλωσης είναι ένας και βρίσκεται στην εκκίνηση – τερματισμό της διαδρομής. Οι αθλητές είναι υποχρεωμένοι να έχουν σε εμφανές σημείο τον αριθμό τους, ώστε να τους καταγράφουν οι κριτές. Ο σταθμός είναι εξουσιοδοτημένος να ανακοινώνει τον αποκλεισμό κάποιου αθλητή.\n15. ΑΣΦΑΛΕΙΑ: Η Επιτροπή αναλαμβάνει να επιτηρήσει τη διαδρομή της αθλητικής εκδήλωσης με εξειδικευμένα στελέχη σε θέματα ασφάλειας, διάσωσης και παροχής ιατρικής βοήθειας στους αθλητές που θα βρεθούν σε ανάγκη. Σε περιπτώσεις όπου το προσωπικό ασφάλειας και οι κριτές υποδείξουν στους αθλητές ότι πρέπει να αλλάξουν κατεύθυνση για λόγους ασφάλειας, οι αθλητές είναι υποχρεωμένοι να υπακούσουν. Άρνηση συμμόρφωσης σημαίνει αποκλεισμό.\n16. ΜΑΤΑΙΩΣΗ ΑΓΩΝΑ: Αν παραστεί ανάγκη (εξαιρετικά επικίνδυνες καιρικές συνθήκες), οι Διοργανωτές διατηρούν το δικαίωμα να ματαιώσουν εντελώς την αθλητική εκδήλωση, προκειμένου να μη θέσουν σε κίνδυνο την ασφάλεια των αθλητών.\n17. ΑΝΑΜΝΗΣΤΙΚΑ, ΔΙΠΛΩΜΑΤΑ: Αναμνηστικό δίνεται σε όλους τους αθλητές που συμμετέχουν στην αθλητική εκδήλωση. Όλοι οι αθλητές, ανεξαρτήτως επίδοσης, τιμώνται με το ίδιο αναμνηστικό. Οι τρεις πρώτοι αθλητές θα πάρουν ως αναμνηστικό νίκης, ένα κλαδί ελιάς. Αναμνηστικό δίπλωμα συμμετοχής δίνεται σε όλους τους αθλητές που συμμετέχουν στην αθλητική εκδήλωση.\n18. ΑΠΟΠΟΙΗΣΗ ΕΥΘΥΝΗΣ: Η Επιτροπή δεν ευθύνεται για τον θάνατο, τραυματισμό ή οποιαδήποτε βλάβη της υγείας των συμμετεχόντων, οι γονείς των οποίων υποβάλλοντας την αίτηση συμμετοχής, δηλώνουν ότι γνωρίζουν τους κινδύνους που υπάρχουν στο ορεινό περιβάλλον και βεβαιώνουν ότι η κατάσταση της υγείας των παιδιών τους είναι καλή και τους επιτρέπει να αγωνιστούν, έχουν δε πρόσφατα εξεταστεί από γιατρό γι αυτό το θέμα. Δεν πρόκειται ωστόσο να ζητηθεί από κανέναν αθλητή να προσκομίσει ιατρική βεβαίωση. Η Επιτροπή διατηρεί το δικαίωμα να ακυρώσει κάποιον αθλητή και να μην του επιτρέψει να ολοκληρώσει τον αγώνα, εφόσον στη διάρκεια του αγώνα υπάρξει σχετική γνωμάτευση εξουσιοδοτημένου γιατρού. Επίσης η Επιτροπή αποποιείται κάθε ευθύνη σχετικά με τη σωματική ακεραιότητα των αθλητών, οι οποίοι θα πρέπει να συμπεριφερθούν υπεύθυνα σε περιοχές της διαδρομής όπου ο κίνδυνος πτώσης με δυσάρεστα ή μοιραία αποτελέσματα είναι αυξημένος.\n19. ΤΡΟΠΟΠΟΙΗΣΗ ΚΑΝΟΝΙΣΜΩΝ: Οι διοργανωτές διατηρούν το δικαίωμα τροποποίησης των παρόντων κανονισμών διεξαγωγής του αγώνα, χωρίς προηγούμενη ενημέρωση. Καμιά ουσιαστική τροποποίηση των κανονισμών ωστόσο δεν πραγματοποιείται τους τελευταίους 3 μήνες πριν από τον αγώνα.


Στα άκρα η σύγκρουση στο Δημοτικό Συμβούλιο Χανίων – HANIA.news\nΝέα μετωπική σύγκρουση σήμερα στο Δημοτικό Συμβούλιο Χανίων, στη διάρκεια της συνεδρίασης του οποίου εκτοξεύθηκαν σοβαρές αλληλοκατηγορίες, με την ένταση να… περισσεύει και πάλι, τη Δημοτική Αρχή να δέχεται σφοδρή επίθεση για μια σειρά από θέματα -με κυρίαρχο το νέο κανονισμό παραχώρησης κοινόχρηστων χώρων- και να περνά στην αντεπίθεση με τον δήμαρχο Τάσο Βάμβουκα και τον αντιδήμαρχο Μιχάλη Βλαχάκη.\nΗ ένταξη δημιουργήθηκε εξ αρχής καθώς η Νάνσυ Αγγελάκη ζήτησε από τον Δήμαρχο Χανίων να σκεφθεί το ενδεχόμενο της παραίτησης!\n«Μας θλίβει η εικόνα της πόλης», είπε η κα Αγγελάκη, αναφερόμενη, μεταξύ των άλλων, στις αντιδράσεις των καταστηματαρχών σε ενετικό λιμάνι, παλιά πόλη και Σούδα για το νέο κανονισμό, στο ζήτημα που έχει ανακύψει με το Κύτταρο Χαλέπας και στα προβλήματα στην Υπηρεσία Δόμησης που επισημαίνει σήμερα το Τεχνικό Επιμελητήριο – Τμήμα Δυτικής Κρήτης (δείτε ΕΔΩ).\n«Όλα αυτά, λοιπόν, απ’ ό,τι διαφαίνεται κύριε Δήμαρχε, δεν έχετε τη δυνατότητα και την ικανότητα να τα επιλύσετε. Κατ’ αυτήν την έννοια, λοιπόν, δεν μπορούμε να καταλάβουμε, όταν εσείς δεν μπορείτε ούτε τα απλά ούτε τα μεγάλα ζητήματα του Δήμου να τα διαχειριστείτε, γιατί δεν σκέφτεστε την παραίτησή σας», είπε χαρακτηριστικά η κα Αγγελάκη.\nΆμεση ήταν η απάντηση του κ. Βάμβουκα. «Νομίζω ότι το έχετε παρατραβήξει. Νομίζω ότι είναι ντροπή να λέτε τέτοια πράγματα. Νομίζω πραγματικά ότι είναι ντροπή αυτή η ανοίκεια επίθεση…», σημείωσε ο Δήμαρχος Χανίων.\nΤη στιγμή εκείνη κάτι είπε ο Μανώλης Φραγκάκης στον Μανώλη Κεμεσίδη, με τον οποίο κάθονταν δίπλα, γεγονός που προκάλεσε την αντίδραση του κ. Βάμβουκα.\n«Κύριε Φραγκάκη, παρακαλώ πάρα πολύ, ξεκαθαρίστε με ποιον είστε…», ανέφερε, προκαλώντας την αντίδραση και των δύο ανδρών.\n«Κι εσείς κύριε Κεμεσίδη, να το ξεκαθαρίσετε. Οι δημόσιοι άνδρες, οι οποίοι λαμβάνουν θέσεις δημόσιες και εκπροσωπούν, πολιτεύονται υπεύθυνα», συνέχισε ο κ. Βάμβουκας.\nΤο θέμα της εφαρμογής ή μη του νέου κανονισμού παραχώρησης κοινόχρηστων χώρων κυρίαρχησε στην προ ημερησίας συζήτηση.\nΟ Γιώργος Σχοινοπλοκάκης άφησε αιχμές για την ταυτόχρονη απουσία των κυρίων Βάμβουκα και Βλαχάκη, την περασμένη Τετάρτη, ημέρα που έκλεισε τα καταστήματά της, σε ενετικό λιμάνι και παλιά πόλη, η συντριπτική πλειονότητα των επιχειρηματιών, πραγματοποιώντας, μαζί με τους εργαζόμενους, πορεία διαμαρτυρίας με τελικό προορισμό το δημαρχείο Χανίων (δείτε ΕΔΩ).\nΗ Χαρά Μυλωνάκη επιτέθηκε προσωπικά στον Μιχάλη Βλαχάκη, τον οποίο κατηγόρησε ότι αντιμετωπίζει με αλαζονεία τους καταστηματάρχες καθώς και ότι διέπεται από «καθεστωτική νοοτροπία».\nΗ κα Μυλωνάκη υπογράμμισε ότι πρέπει να βρεθεί λύση τώρα, αλλά «όχι με αυτό το στιλ και το ύφος. Ποιος είστε, κύριε Βλαχάκη; Μπορείτε να μας πείτε ποιος είστε; Καθεστωτική νοοτροπία να κάνετε αυτά τα πράγματα. Θα το κάνουμε έτσι κι αλλιώς, μας λέτε; Ε, δεν θα το κάνετε κύριε Βλαχάκη», σημείωσε η κα Μυλωνάκη.\nΤον Αντιδήμαρχο υπερασπίστηκε ο κ. Βάμβουκας, ο οποίος, απευθυνόμενος στην κα Μυλωνάκη, είπε: «Δεν είναι καθεστωτική νοοτροπία αυτό που λέτε εσείς τώρα; Το Συμβούλιο με ευρύτατη πλειοψηφία αποφάσισε αυτό το πράγμα και εγκαλείτε τον κ. Αντιδήμαρχο ότι έχει καθεστωτική νοοτροπία; Εσείς την έχετε, ολόκληρη. Αυτά που λέτε τα ατεκμηρίωτα, να μη δώσω άλλο χαρακτηρισμό… Δυστυχώς παίζετε το παιχνίδι της στοχοποίησης κάποιων ανθρώπων, επειδή είναι κάποια συμφέροντα από πίσω. Να προσέχετε πολύ», είπε ο Δήμαρχος Χανίων.\nΟ Μπάμπης Κουρούσης επαίνεσε τη Δημοτική Αρχή για το νέο κανονισμό, λέγοντας ότι «είναι ένα βήμα μπρος για την πόλη. Ο καθένας κρίνεται με αυτά που λέει και θεωρώ καθεστωτική την άποψη που δεν θέλει ν’ αλλάξει τίποτα. Οι Δημοτικές Αρχές που έχουν κυβερνήσει τόσα χρόνια και δεν έκαναν τίποτα είναι υπόλογες. Τουλάχιστον, ας μη μιλούν».\nΟ Μιχάλης Βλαχάκης σημείωσε, αρχικά, ότι από τις 24/5 είχε ψηφίσει το Σώμα έξοδα παράστασης και μετακίνησης προκειμένου ο ίδιος να παραστεί, ως εκπρόσωπος του Δήμου Χανίων, στην ημερίδα του Ελεγκτικού Συνεδρίου. Κατά συνέπεια, όπως είπε, δεν απουσίαζε εσκεμμένα.\nΚαι πρόσθεσε: «Δεν θέλω ν’ αναφερθώ καθόλου στο θέμα της απόφασης για την κανονιστική. Είναι αποφάσεις του Συμβουλίου. Εγώ, ως αρμόδιος αντιδήμαρχος, που προϊσταμαι στο Τμήμα Ελέγχου, είμαι υποχρεωμένος να τις εφαρμόσω. Είναι με ευρεία πλειοψηφία. Σας θυμίζω ότι η συγκεκριμένη κανονιστική ψηφίστηκε από 30 συναδέλφους, κατά συνέπεια, ενημερώσαμε, έγινε ένας ουσιαστικός διάλογος και από εκεί και πέρα θα εφαρμοστεί η πράξη. Δεν θέλω, όμως, να μπω στον πειρασμό και σας παρακαλώ πολύ μη με προκαλέσετε, να πω για ποιο λόγο έχουμε τόση μεγάλη ασυδοσία στην πόλη και τέτοια μεγάλη έκταση ανομίας. Διότι, εσείς οι δύο παρατάξεις που έχετε διοικήσει τον Δήμο, δεν είστε άμοιρες ευθυνών», είπε ο κ. Βλαχάκης, προκαλώντας την αντίδραση δημοτικών συμβούλων της αντιπολίτευσης.\n«Αν θέλετε», συνέχισε ο κ. Βλαχάκης, «να σας δώσω τις αποφάσεις που έχω στον φάκελο, της Επιτροπής Επίλυσης Φορολογικών Διαφορών, που προήδρευε ο κ. Πρωτοπαπαδάκης, το 2013 – 2014, όπου 90.000 ευρώ πρόστιμα, που αφορούν κοινόχρηστο χώρο, μηδενίζονται με απόφαση του Δημοτικού Συμβουλίου», υπογράμμισε και πρόσθεσε: «Αρα, λοιπόν, όλοι αντιλαμβάνονται γιατί υπάρχει τέτοια ασυδοσία. Γιατί γνώριζαν, κατά το παρελθόν, ότι «έλα μωρέ, θα παρανομήσουμε, θα μας γράψουν, για να κάνει και το Τμήμα Ελέγχου τη δουλειά του, και θα πάμε μετά στη Φορολογική Επιτροπή Επίλυσης Διαφορών, θα διαγράψουν τα πρόστιμα και όλα καλά, έτσι; Αυτή είναι η πραγματικότητα, κα Αγγελάκη».\n«Εμείς θα εφαρμόσουμε μία απόφαση του Δημοτικού Συμβουλίου και θα την εφαρμόσουμε για όλους. Με ισονομία. Δεν θα υπάρχουν παράθυρα για τους ημέτερους», κατέληξε ο κ. Βλαχάκης.\nΤη συζήτηση επί του συγκεκριμένου θέματος έκλεισε ο Δήμαρχος Χανίων, ο οποίος είπε ότι «ο κ. Βλαχάκης δεν είναι φυγόπονος, όπως και κανείς από τη Δημοτική Αρχή. Σε αυτούς που αναλαμβάνουν τις ευθύνες και θέλουν να βάλουν μια τάξη στην ανομία που υπάρχει πολλές φορές, τουλάχιστον αυτούς τους ανθρώπους να τους σεβαστούν και να μη φτάνουν σε απειλές, ακόμη και μέσα στο Δημοτικό Συμβούλιο. Τριάντα ένας υπεύθυνοι άνθρωποι ψήφισαν έναν κανονισμό, που βάζει τάξη σε πολλά θέματα στην πόλη μας. Εσείς που έχετε ασκήσει εξουσία στον Δήμο, γνωρίζετε πάρα πολύ καλά ότι ένας κανονισμός, ο οποίος ψηφίστηκε και ο οποίος έλαβε όλες τις εγκρίσεις, ισχύει από την επομένη μέρα. Οπότε, η υιοθέτηση θεωριών, οι οποίες μπορεί να λέγονται από ανθρώπους που μπορεί να έχουν κάθε συμφέρον, αλλά ίσως να μην έχουν τη γνώση, να αναστείλουμε, αυτά δεν ισχύουν. Μπορεί να υποκατασταθεί από νέα κανονιστική απόφαση, η οποία θα χρειαστεί όλο αυτόν τον χρόνο των επτά μηνών που πήρε η προηγούμενη απόφαση. Και είπα πολύ καθαρά ότι αν υπάρξουν κάποιες δυσλειτουργίες, εδώ είμαστε να κάνουμε διορθώσεις. Όμως, αυτό που δεν έχουμε σκοπό να κάνουμε είναι να αλλοιώσουμε τη λογική αυτού του κανονισμού. Και η λογική αυτού του κανονισμού είναι ξεκάθαρη: Θέλουμε στην πόλη μας να εξασφαλίσουμε την προσβασιμότητα, που δεν είναι καθόλου δεδομένη σε πολλές περιπτώσεις. Και μην καλυπτόμαστε πίσω από τις αδυναμίες των υποδομών, οι οποίες είναι αυτές που είναι, τις κουβαλάμε δεκαετίες και θέλουν όλοι να λυθούν μέσα σε δυόμισι χρόνια. Προφανώς αυτό δεν γίνεται. Το ένα δεν αποτελεί δικαιολογία για το άλλο, γιατί μονίμως ακούω αυτή την καραμέλα. Στην πόλη πρέπει να γίνει σεβαστός και ο χαρακτήρας της. Η πλειοψηφία των Χανιωτών υποστηρίζει αυτό… Εμείς δεν θέλουμε να έχει η πόλη μια εικόνα παζαριού», σημείωσε ο κ. Βάμβουκας.\nΟ ΚΩΣΤΑΣ ΠΡΩΤΟΠΑΠΑΔΑΚΗΣ\nΤις καταγγελίες Βλαχάκη κλήθηκε από το HANIA.news να σχολιάσει ο πρώην αντιδήμαρχος Οικονομικών (επί δημαρχίας Σκουλάκη) Κώστας Πρωτοπαπαδάκης.\nΟ κ. Πρωτοπαπαδάκης είπε ότι «ο κ. Βλαχάκης μάλλον ότι δεν έχει καταλάβει τι συνέβη. Ενεργοποιήσαμε την Επιτροπή Επίλυσης Φορολογικών Διαφορών, στην οποία συμμετείχε και εκπρόσωπος της αντιπολίτευσης, για να διορθωθούν λάθη της Δημοτικής Αστυνομίας. Υπήρχε ένα κακό κεκτημένο του Δήμου, σύμφωνα με το οποίο τις άδειες για τους κοινόχρηστους χώρους, αντί για τις αρχές του έτους, τις έβγαζαν κατά τα μέσα της χρονιάς. Όταν, λοιπόν, περνούσε η Δημοτική Αστυνομία έκανε συστάσεις στα μαγαζιά να βγάλουν τις άδειες για τους κοινόχρηστους χώρους που νόμιμα χρησιμοποιούσαν. Όσες σημειώσεις είχαν γίνει από τη Δημοτική Αστυνομία μετατράπησαν σε πρόστιμα και τα έφεραν κατευθείαν στη Δημοτική Αστυνομία, η οποία ήταν υποχρεωμένη να τα βεβαιώσει, με τριπλασιασμό. Τότε ξεσηκώθηκαν όλα τα καταστήματα και αναγκαστήκαμε κα ενεργοποιήσαμε με νόμιμο τρόπο, παρουσία δικηγόρων, την Επιτροπή Επίλυσης Φορολογικών Διαφορών, η οποία επανέφερε την τάξη. Ποια ήταν η τάξη; Ότι για τους νόμιμους κοινόχρηστους χώρους, αντί να πληρώσουν τριπλάσιο πρόστιμο πλήρωσαν το κανονικό. Είμαι πάρα πολύ υπερήφανος που προχωρήσαμε σε αυτή τη διαδικασία και δεν κρύφθηκα πίσω από διαδικασίες».\nΜΕΤΩΠΙΚΗ ΣΥΓΚΡΟΥΣΗ ΣΤΟ ΔΗΜΟΤΙΚΟ ΣΥΜΒΟΥΛΙΟ ΧΑΝΙΩΝ\nΧανιά | Δωρεά μασκών στους εμπόρους από τον Συνεταιρισμό Φαρμακοποιών\nΠαραιτείται ο Νίκος Βλαζάκης από αντιδήμαρχος Αθλητισμού;\nΧανιά | Λαφαζάνης: Εθνικό νόμισμα, διαγραφή χρέους, έξοδος από τα μνημόνια


Μάνος Γαβριηλίδης στο SA Live Show: “Ο Ζαγοράκης είναι ο πιο κατάλληλος αυτή τη στιγμή! Πάντα ήμουν αισιόδοξος για την Εθνική!” | SportsAddict.gr – Αθλητικά νέα της Θράκης\nΑρχική ΠΟΔΟΣΦΑΙΡΟ SUPER LEAGUE 1 Μάνος Γαβριηλίδης στο SA Live Show: “Ο Ζαγοράκης είναι ο πιο κατάλληλος αυτή τη στιγμή! Πάντα ήμουν αισιόδοξος για την Εθνική!”\nΜάνος Γαβριηλίδης στο SA Live Show: “Ο Ζαγοράκης είναι ο πιο κατάλληλος αυτή τη στιγμή! Πάντα ήμουν αισιόδοξος για την Εθνική!”\nΔημοσιεύτηκε από: Κώστας Νασούδηςon: 24 Μαρτίου, 2021 21:02 Κατηγορία: SUPER LEAGUE 1, ΕΘΝΙΚΗ ΟΜΑΔΑ, ΕΠΣ ΘΡΑΚΗΣ, ΚΥΡΙΑ, ΠΟΔΟΣΦΑΙΡΟΔεν υπάρχουν σχόλια\nΜια συζήτηση εφ’όλης της ύλης παρακολούθησαν οι φίλοι του SportsAddict Live Show, στην εκπομπή της Τρίτης 23 Μαρτίου, με τον πρόεδρο της Επιτροπής Κυπέλλου Ελλάδας και πρόεδρο της ΕΠΣ Θράκης, Μάνο Γαβριηλίδη.\nΚύριο και πρωτεύον θέμα της κουβέντας ήταν οι εκλογές της ΕΠΟ που θα διεξαχθούν με ηλεκτρονική ψηφοφορία το ερχόμενο Σάββατο, στις οποίες μάλιστα ο Μάνος Γαβριηλίδης είναι υποψήφιος, ενώ ο πρόεδρος της Επιτροπής Κυπέλλου, ανέλυσε και την άποψή του γύρω από το νέο ξεκίνημα της Εθνικής μας ομάδας. Αναλυτικά τα όσα ανέφερε:\nΓια τις εκλογές του Σαββάτου στην ΕΠΟ:\nΉταν ό,τι χειρότερο αυτό που συνέβη για το ποδόσφαιρο στην Ελλάδα, να έχουμε εκλογές κανονικά τον Ιούνιο-Ιούλιο και να έχουμε φτάσει στα τέλη Μαρτίου και ακόμα εκλογές να μην έχουν γίνει. Καταλαβαίνουμε πως αυτή η κατάσταση που βιώνουμε είναι πολύ δύσκολη για οποιαδήποτε πλευρά του Αθλητισμού, είτε επαγγαλμτική είτε ερασιτεχνική. Όταν έχεις εκλογές είναι μια εποχή δύσκολη και δεν μπορείς να πάρεις κάποιες σημαντικές αποφάσεις. Όλο αυτό έτυχε μαζί με τον κορονοϊό, στην πιο δύσκολη στιγμή που θα μπορούσε να υπάρχει. Όλα αυτά “χτυπήσαν” πίσω το ποδόσφαιρο και δεν ξέρω πώς θα τα επανορθώσουμε. Για αυτό και σε συζητήσεις μου με άλλους συναδέλφους, ανέφερα πως αν δεν ξεκινήσουν όλες οι διοργανώσεις, πρέπει να ανασυνταχθούμε και να κάνουμε πολλή δουλειά για να επανέλθουμε εκεί που ήμασταν. Mε την κατάσταση που επικρατεί με την πανδημία όμως δεν μπορούμε να πάρουμε πολλές αποφάσεις. Εύχομαι να πάνε όλα καλά. Να εκλεγούν αυτοί που πρέπει και θέλουν να βοηθήσουν και αγαπούν το ποδόσφαιρο. Αν εκλεγούμε, είμαστε εδώ, όπως προσφέραμε τόσα χρόνια, αυτό θα πράξουμε και τώρα γιατί πραγματικά χρειάζεται.\nΓια το πώς πήρε την απόφαση να συμμετέχει εκ νέου στις εκλογές:\nΗ ιστορία μου με το ποδόσφαιρο εδώ και 40 χρόνια, έχει δείξει ότι το ποδόσφαιρο είναι ένα κομμάτι συνυφασμένο με τη ζωή μου. Δηλαδή νομίζω ότι ζω για το ποδόσφαιρο, έτσι το αισθάνομαι. Ξεκίνησα πριν πολλά χρόνια και από τότε που είμαι στην Ομοσπονδία, ποτέ δεν ζήτησα από κάποιους ή δεν επέμενα για να είμαι στην Εκτελεστική και ακόμα και όταν στην συνέχεια έγινα τακτικό μέλος και βρέθηκα στην θέση του Αντιπροέδρου, δεν το το επεδίωξα. Έτσι και τώρα κάποιοι άνθρωποι, είτε παράγοντες είτε από Ενώσεις, αφού ούτως ή άλλως ήμουν ενεργό μέλος και σε αυτή τη διοίκηση, μου ζήτησαν να συμμετέχω εκ νέου. Πραγματικά χρειάζεται πολλή δουλειά. Μετά από επικοινωνία που είχα με τον τωρινό υποψήφιο πρόεδρο, του είπα πως, αν τελικά εκλεγούμε όλοι, χρειάζεται πολλή δουλειά. Φαίνεται ξεκάθαρα. Ειδικά με την πανδημία και όλα αυτά που συνέβησαν τα τελευταία χρόνια, ακόμα και πριν τη διοίκηση Γραμμένου. Και από την στιγμή που έχω και την ευχαίρια, μιας που είμαι και συνταξιούχος τα τελευταία χρόνια, είπα γιατί όχι; Έστω με την εμπειρία μου να βοηθήσω και εγώ όσο μπορώ. Οπότε δεν υπήρχαν δεύτερες σκέψεις σε αυτό.\nΓια το αν η υποψηφιότητα Ζαγοράκη, είναι αυτό που χρειάζεται αυτή τη στιγμή το Ελληνικό ποδόσφαιρο:\nΤο κομμάτι ΕΠΟ είναι πάρα πολύ δύσκολο, σαν μια μικρή Βουλή, οπότε χρειάζεται πολλά. Κανείς δεν γεννήθηκε γνωρίζοντάς τα όλα και έτσι και ο Θοδωρής θα χρειαστεί μια περίοδο για να μάθει πώς λειτουργούν τα πράγματα. Αν κρίνουμε από το παρελθόν του, όταν όλοι γνωρίζαμε τι θα πει Θοδωρής Ζαγοράκης για την Εθνική Ελλάδος, γνωρίζαμε ότι είναι ένας πραγματικός ηγέτης. Για αυτό και όλοι λέγαμε ότι στην Εθνική μας λείπει ένας άνθρωπος σαν κι αυτόν. Οπότε αυτό το κομμάτι το έχει. Αν προσθέσουμε επίσης το γεγονός ότι έχει ασχοληθεί με την πολιτική, έχει γνώσεις, τα κατάφερε καλά στον αγωνιστικό χώρο και έχει καθολική αναγνώριση, πιστεύω ότι θα πετύχει και ότι είναι ο πιο κατάλληλος άνθρωπος αυτή τη στιγμή.\nΣχετικά με το ποιό θα είναι το πρώτο πράγμα που πρέπει να αλλάξει η νέα διοίκηση της ΕΠΟ:\nΑυτή τη στιγμή δεν ξέρουμε καν τι θα συναντήσουμε. Εδώ και έξι μήνες η Ομοσπονδία υπολειτουργεί, δεν ξέρεις τι πραγματικά γίνεται. Λόγω της κατάστασης δεν υπάρχει κόσμος στα γραφεία, μιας που οι περισσότεροι υπάλληλοι εργάζονται από τις οικείες τους. Δεν υπάρχουν τμήματα να λειτουγρούν. Στο αγωνιστικό μόνο το Κύπελλο λειτουργεί. Όλα θέλουν από την αρχή. Δεν υπάρχει κάτι που ξεχωρίζει.\nΓια το πως μπορεί να συμβάλει η ΕΠΟ στο ανέβει βαθμολογικά και πάλι το Ελληνικό ποδόσφαιρο στις βαθμολογίες της UEFA:\nΘέλουμε δουλειά. Όχι μόνο η ΕΠΟ, αλλά και οι ομάδες. Κάτι παρόμοιο συμβαίνει και με την Εθνική. Και απ’όσο γνωρίζω και ο Ζαγόρακης έχει αναφέρει πως το κομμάτι που τον ενδιαφέρει αρκετά είναι αυτό της Εθνικής. Και σε αυτό το κομμάτι επιβάλλεται να πετύχει, γιατί το κατέχει καλύτερα από όλους μας. Όλα αυτά, συν τους συναδέλφους που πιστεύω ότι θα εκλεγούμε, αν πάρουμε απόφαση, ότι πρέπει να δουλέψουμε, νομίζω ότι αποτελούν εγγύηση, πως κάτι καλό θα προκύψει.\nΣχετικά με τους όποιους χαρακτηρισμούς έχουν ακουστεί στις προεκλογικές περιόδους:\nΑυτός ο χαρακτηρισμός (βλαχοπρόεδροι) είναι τελείως γελοίος. Στο ποδόσφαιρο πρέπει να είμαστε “χοντρόπετσοι” και ευτυχώς εγώ είμαι. Αρκεί η συνείδησή σου να είναι καθαρή. Δεν με ενδιαφέρει τι λέει ο κόσμος.\nΓια το ποιά διοίκηση, από αυτές που συμμετείχε, θεωρεί ως την πιο επιτυχημένη:\nΔεν μπορείς να απαντήσεις κατάλληλα, είναι μια δύσκολη ερώτηση αυτή. Η κάθε διοίκηση είχε και διαφορετικά προβλήματα να αντιμετωπίσει. Οι παλαιότερες, ας μην κρυβόμαστε, είχαν έναν Ολυμπιακό που ήταν η κορυφαία ομάδα, ήταν η ΑΕΚ που βρισκόταν κάπου στη Γ’ Εθνική, ο ΠΑΟΚ μεταξύ φθοράς και αφθαρσίας και ο Παναθηναϊκός μια από τα ίδια. Ήταν διαφορετικά τα μεγέθη των ομάδων εκείνων. Τώρα πλέον που σχεδόν και οι 4-5, μαζί με τον Άρη, είναι στο ίδιο μέγεθος, είναι πιο δύσκολα τα πράγματα. Οπότε δεν μπορείς να συγκρίνεις την εκάστοτε διοίκηση. Πιστεύω πως είχε πολλές δυσκολίες και η διοίκηση Γραμμένου και πιστεύω πως όσο κι αν ήθελε να προσπαθήσει, ήταν κάποια πράγματα που δύσκολα προσπερνούνταν. Και ευτυχώς δεν είχαμε και παρεμβάσεις πολιτικές στις περισσότερες διοικήσεις από αυτές και θέλω να πιστεύω ότι δεν θα έχουμε. Κάποιες είχαν περισσότερο και κάποιες λιγότερο.\nΓια το αν θα μπορούσε η Εθνική να αγωνιστεί στη Θράκη:\nΝομίζω πως η Εθνική πρέπει να αγωνίζεται σε ένα γήπεδο μόνιμα. Το Καραϊσκάκης ήταν ένα πραγματικό ποδοσφαιρικό γήπεδο, ενώ ξέρουμε όλοι μας πως το ΟΑΚΑ δεν είναι τέτοιο. Τέτοια γήπεδα σε καλή κατάσταση δεν νομίζω ότι έχουμε αρκετά στην Ελλάδα. Ο Πανθρακικός και η Ξάνθη έχουν γήπεδα και επί Πανίδη κάτι πήγε να γίνει για φιλικά, αλλά στο τέλος κάπου κολήσαν. Από την άλλη όμως, όταν διετέλεσα έφορος, σπίτι ουσιαστικά της Εθνικής Παίδων ήταν η Κομοτηνή, που επίσης φιλοξενήθηκε σε Ξάνθη και Αλεξανδρούπολη. Όσο για το Κύπελλο δεν υπάρχει άλλο γήπεδο που να προσφέρει την ασφάλεια που θέλουμε. Αν αργότερα φτιαχτούν το Καυταντζόγλειο, η Τούμπα και το γήπεδο της ΑΕΚ, θα έχουμε περισσότερες εναλλακτικές λύσεις.\nΓια το αν ο Ζαγοράκης είναι όντως κοινής αποδοχής:\nΚανένας δεν έχει δικαίωμα να πει ότι δεν αποδέχεται ή δεν θέλει τον Ζαγοράκη, από οποιοδήποτε “χρώμα” και να είναι. Γιατί ο άνθρωπος αυτός έχει δώσει τις διαπιστεύσεις του, όλοι τον έχουμε ζήσει, τον έχουμε γνωρίσει, άρα δεν υπάρχει θέμα χρώματος.\nΣχετικά με το πόσο εφικτό είναι να επηρεάσει μια ομάδα έναν πρόεδρο:\nΔεν το νομίζω. Και να θες να βοηθήσεις, υπάρχει περιθώριο. Ο πρόεδρος πράττει επειδή μπορεί και όχι επειδή του το ζήτησαν. Αν είναι να πράττουμε καθ’υπόδειξιν δεν είναι σωστό να παραμένουμε εκεί. Δεν νομίζω ότι και τα προηγούμενα χρόνια γινόταν κάτι τέτοιο. Ο καθένας τα εξηγεί όπως θέλει και οι καταστάσεις τοξικότητας δημιουργούνται επειδή ο καθένας κοιτάζει το συμφέρον του και κάποιοι δημοσιογράφοι φέρνουν το θέμα εκεί που θέλουν για να εξυπηρετήσουν συμφέροντα.\nΤην άποψή του για τη νέα προσπάθεια της Εθνικής:\nΠάντα ήμουν αισιόδοξος για την Εθνική. Πρέπει να στηριχτεί η ομάδα σε όλα τα παιδιά που μπορούν να προσφέρουν, αν θέλουμε να κάνουμε ένα νέο ξεκίνημα και να προκύψει κάτι καλό. Πρέπει να αφήσουμε κατά μέρους τις όποιες διαφωνίες δημιουργήθηκαν, γιατί παιδιά σαν τον Παπασταθόπουλο χρειάζονται στην Εθνική για να έχουμε μια όσο το δυνατόν καλύτερη ομάδα και να εκμεταλλευτούμε όλα τα μέλη της. Και αναφέρομαι στον Σωκράτη γιατί τον γνωρίζω από όταν ήταν 14.\nΓια το πόσο σημαντικό θα είναι να εκπροσωπηθεί η Θράκη στην ΕΠΟ σε άλλη μια θητεία:\nΘα είναι σημαντική η εκ νέου εκλογή μελών από την Θράκη για την εκπροσώπησή της. Όλα αυτά τα χρόνια και εγώ και ο Χατζημαρινάκης και ο Πανίδης και ο Γκιρτζίκης κάναμε ότι μπορούσαμε.\nΠαρακολουθήστε παρακάτω ολόκληρο το SportsAddict Live Show:\nTags: ΕΘΝΙΚΗ ΕΛΛΑΔΑΣΕΚΛΟΓΕΣ ΕΠΟΕΠΟΕΠΣ ΘΡΑΚΗΣΘΟΔΩΡΗΣ ΖΑΓΟΡΑΚΗΣΜΑΝΟΣ ΓΑΒΡΙΗΛΙΔΗΣ\nΚορονοϊός: Η κατανομή των 53 νέων κρουσμάτων στην ΑΜ-Θ, διψήφια νούμερα καταγράφηκαν σε Καβάλα και Έβρο\nΣυνέχιση των Πρωταθλημάτων αποφάσισαν στην ΕΠΣ Θράκης σε περίπτωση σχετικής άδειας!


Στο section της Osaka η Σάκκαρη – SportsTube247\nΣτο ίδιο τμήμα με τη Naomi Osaka βρίσκεται η Μαρία Σάκκαρη, στο ταμπλό του Roland Garros. Δείτε την κλήρωση.\nΗ Μαρία Σάκκαρη βρίσκεται στο πάνω μέρος του ταμπλό και μάλιστα είναι στο ίδιο τμήμα με την κορυφαία της παγκόσμιας κατάταξης, Naomi Osaka. Στην πρεμιέρα της η 23χρονη Ελληνίδα, η οποία βρίσκεται στο Νο. 23 του ταμπλό, θα αντιμετωπίσει την Anna Tatishvili.\nΑν επιβεβαιώσει τα προγνωστικά, η Μαρία θα αντιμετωπίσει στον 2ο γύρο είτε την Katerina Siniakova, είτε κάποια παίκτρια από τα προκριματικά, όπου αγωνίζεται και η Βαλεντίνη Γραμματικοπούλου. Αν προκριθεί στον 3ο γύρο είναι πολύ πιθανό να βρει στο δρόμο της την Osaka, που όμως θα μπει από νωρίς στα δύσκολα, καθώς η αντίπαλός της στον 2ο γύρο θα προκύψει από τον αγώνα «φωτιά» της Victoria Azarenka με την Jelena Ostapenko!\nΗ νικήτρια από το συγκεκριμένο τμήμα του ταμπλό, διασταυρώνεται στον 4ο γύρο με τις Caroline Garcia και Madison Keys, ενώ στα προημιτελικά με τις Serena Williams, Bianca Andreescu και Ashleigh Barty.\nΞεκινάει η προετοιμασία της Εθνικής Ανδρών για το Παγκόσμιο πρωτάθλημα!